गरीबी मुबारक होखे! | Kharauna(खरौना)\n28Sep2012\tगरीबी मुबारक होखे!\nPosted in Issues & Views\tby Sunny\tहाले में अपना एगो सहकर्मी से हमार बातचीत भइल जवन बंगाल के भीतरी भाग के रहे वाला ह. ओकरा से बातचीत के दौरान हमरा पता चलल कि ऊ आठ सदस्यन के अपना परिवार के एकलौता कमाऊ सदस्य बा. अउर ईमानदारी से अपना मूलभूत जरूरत के पइसा अपना पास रखला के बाद बांचल राशि ऊ हर महीना घरे भेज देला. पूछला प ऊ हमरा बतवलस कि ओकरा माई के अलावा दूगो बड भाई के परिवार अउर एगो बहिन ओकरा आमदनी प आश्रित बाडी. माई अउर छोट बहिन के आश्रित होखल त हम समझ सकेनी, बाकिर दूगो बड भाई अउर उनकर परिवार कइसे ओकरा प निर्भर हो सकेला. पूछला प ऊ बतवलस कि ओकर भाई लोग कबहीं आपन आजीविका चलावे खातिर कवनो काम ना कइले अउर भविष्य में भी अपना गुजारा खातिर कवनो काम ना करिहें. हालांकि एकर वजह जादा कौतूहल से भरल बा- उनका लगे तीनगो बीपीएल कार्ड बा- एगो माई खातिर अउर दूगो अउर कार्ड दूनो भाई के परिवार खातिर बा. अउर बीपीएल (गरीबी रेखा के नीचे) कार्ड प उनका गरीबी उन्मूलन के विविध योजना सब के तहत सरकार से काफी खाद्य पदार्थ मिल जाला. अउर जवन कुछ भी कमी रह जाले ओकर भरपाई ऊ लोग आपन मामूली जमीन से करेलन. जब उनका सब जरूरत पूरा हो रहल बिया त फेर उनका कमाये के का जरूरत बा? स्कूली शिक्षा अउर अस्पताल के खरचो मुफ्त में मिल रहल बा, हालांकि एकरा में से कुछ भी ठीक नइखे. एह लोगन खातिर ओहिजा ना त कवनो खतरा होला ना ही कवनो आकस्मिकता, त फेर उनका आपन जीविका चलावे खातिर काम करे के कवन जरूरत बा?\nअगर ई पर्याप्त ना भी होखे त सरकार बीपीएल परिवार के मुफ्त मोबाइल देवे के योजना बनवले बिया. ‘हर हाथ में फोन’ के नाम से लोकप्रिय योजना के तहत संयुक्त प्रगतिशील गठबंधन (संप्रग) सरकार बीपीएल परिवारन में तकरीबन 60 लाख फोन बांटे के फैसला लेले बिया. एकरा अलावा हर महीरा 200 मिनट मुफ्त कॉल करे के सुविधा भी होई. पूरा परियोजना प लगभग 7000 करोड़ रुपया खर्च होखे के अनुमान बा. एकरा से जादा उनका का चाहीं? का हमनी गरीबी के बनवले राखे के वातावरण तइयार नइखे क रहल? अउर हमार उत्तर बा कबो ना. एकरा अलावा उचित अवसर के अभाव के कारण एह दुनिया में के होई जे मिल रहल मुफ्त उपहार के छोडी अउर संघर्ष करत रही? दुविधा ई बा कि नीति के शर्त प का केहू के न्यूनतम मूलभूत जरूरत सब के पूरा करे के बारे में सोचे के चाहीं ताकि जिनगी के न्यूनतम जरूरत के सीमा तय कइल जा सके चाहे एकरा उनका प छोड़ देवे के चाहीं कि केहू आपन व्यवस्था खुद करेला. हमरा ऊ कहाउत इयाद करे दीहीं जवना में कहल गइल बा कि- आवश्यकता आविष्कार के जननी ह. एकरा अलावा ई मुफ्त मोबाइल फोन सेवा ओट बैंक के राजनीति करे के दोसर सस्ता जनवादी तरीका ह एकरा में गरीबी कम करे के कवनो मंशा नइखे. इतिहास बतावेला कि कवनो देश क्रांति चाहे सुनियोजित हस्तक्षेप के माध्यम से ही गरीबी से निजात पावे में सफल भइल बा. यूरोप अउर अमेरिका एह मामला में उदाहरण बा.\nहालांकि यूरोप अउर अमेरिका दूनो में गरीबी दूर करे खातिर जवन तरीका अपनावल गइल रहे- चाहे रक्तरंजित क्रांति के माध्यम से होखे चाहे शुद्घ रूप से कडा मेहनत क के होखे ऊ सोच समझ के अपनावल गइल रहे अउर अपना आप में खास रहे!\nएह दुनिया में कहीं भी ओह तरीका से गरीबी के बढ़ावा ना दीहल गइल बा जवना तरे हम अपना देश में देले बानी. अउर कई साल बाद भी हमनी के देखे के पड़ रहल बा कि गरीबी के आंकड़ा जस के तस बनल बा. अउर ई अइसने बनल रही काहेंकि हमनी गरीबी के कायम रखे खातिर बहुत सफलता के साथे ओइसन वातावरण तइयार कइले बानी.\n(Source- The Sunday Indian)\n« मै हूँ इस देश की गौरव\tअधूरी चीजें »\nAbout Kharauna (14)\nRecent Posts\tHappy Valentine Day\nलालू के लाल\nTop5Posts\tList of Maharatna, Navratna and Miniratna\tनैतिक मूल्यों का पतन\tLatest Bank Rate, Repo Rate with Definition\tअशफाक और बिस्मिल की तरही शायरी\tInternational Organisations and their headquarters and heads\tBlog Stats\t69,031 hits\nAbout Admin about.me/sunny_kumar\tCreateafree website or blog at WordPress.com.


मुंबई में जमल अदालत के रंग जब देखेवालन के समुद्र उमड़ल – Anjoria\nभोजपुरी सुपर स्टार दिनेश लाल यादव निरहुआ आ मशहूर निर्देशक रवि सिन्हा के बहुचर्चित फिलिम “अदालत” के जादू मुंबई में खूब चलल. लागल कि देखेवालन के समुद्र उमड़ पड़ल बा.\nएकर निर्माण रेखा सिंन्हा, हरीश (बाबू), श्रवण अग्रवाल अउर भरत बी जैन कइले बाड़न. निर्देशित कइलन रवि सिन्हा जे एकर कहानिओ लिखले बाड़न. संवाद राजेश पांडे के लिखल ह आ पटकथा रवि सिन्हा आ राजेश पांडे मिल के तइयार कइले बाड़न.\nकलाकारन में दिनेश लाल यादव निरहुआ, मोनालिसा, अवधेश मिश्रा, अयाज खान, उमेश सिंह, विनोद मिश्रा, मेहनाज श्राफ, नवोदित कलाकार कोमल ठक्कर, शुरी सक्सेना आ स्मिता पांडे शामिल बा लोग. एहमें डांसिंग क्वीन सीमा सिंह के आयटमो देखेवालन के दिल जीतत बा.\nPrevious Post: एह साल “अदालत” फिलिम से भइल निरहुआ के शानदार शुरूआत\nNext Post: दिल्ली में मनावल गइल अन्तर्राष्ट्रीय मातृभाषा दिवस


रामलला विराजमान रहीहें – Anjoria\nSeptember 30, 2010 OmPrakash Singh खबर, चौपाल, सरोकार 0\nअयोध्या विवाद के अदालती फैसला आ गइल बा जवना में साफ शब्द में कह दिहल गइल बा कि अयोध्या के जवना जगहा पर विवाद रहल हऽ ऊ जमीन रामजन्मभूमि हऽ आ ओहिजा रामलला विराजमान रहीहें.\nएकरा अलावे जवन बाति सामने आइल बा ऊ ई कि अदालत बहुमत के राय से मान लिहले बा कि ओहिजा एगो हिन्दू धार्मिक भवन रहे जवना जगहा पर बाबर एगो मस्जिद बनवले रहुवे जवन कि इस्लामी कायदा से गलत कहल जाई.\nतीसरा फैसला ई आइल बा कि ओह जमीन पर सुन्नी वक्फ बोर्ड के दावा खारिज कर दिहल गइल बा.\nएह तीनो फैसला का साथ अदालत एगो फरियवतो करे के कोशिश कइले बा जवना में निर्देश दिहल गइल बा कि विवादित जमीन के तीन हिस्सा कर दिहल जाव आ हिन्दू महासभा, निर्मोही अखाड़ा, आ सुन्नी वक्फ बोर्ड के एक एक हिस्सा दे दिहल जाव.\nअबले त हम अदालत के फैसला आ फरियवता के बाति कइनी बाकिर अब सेकुलर मीडिया के बात करब. अदालत के फैसला पर कवनो टिप्पणी दिहला के हमार इरादा नइखे. एह अदालती फैसला का बाद सेकुलर मीडिया जवन बाति जम के उछालत बा ऊ बस ईहे कि अदालत जमीन के तीन बखरा करि के एक बखरा मुसलमान समुदाय के देबे के बात कहले बा. ओह जगहा राम जन्मभूमि के मान्यता, मस्जिद बने से पहिले ओहिजा हिन्दू धार्मिक भवन होखे के बात के जिक्र त कइल जात बा बाकिर चलताऊ अन्दाज में.\nकेहू ई नइखे पुछल चाहत कि जब सुन्नी वक्फ बोर्ड के दावा खारिज हो गइल त फेर बखरा दिहला के का जरुरत ? पुछल ई जात बा कि रामलला के बखरा वाला जमीन केकरा के दिहल जाई ? मतलब कि मस्जिद बने के रास्ता त साफ कर दिहल जाव बाकिर मन्दिर बनावे के बात केहू तरह फेर लटका दिहल जाव.\nसुन्नी वक्फ बोर्ड अदालत के फैसला से अपना के निराश बतवले बा आ कहले बा कि सुप्रीम कोर्ट में याचिका दायर कइल जाई. हो सकेला कि बाद में हिन्दू महासभो तीसरा हिस्सा मस्जिद के देबे का बाति का खिलाफ अपील दायर करे. फैसला कई हजार पेज में दिहल गइल बा आ पूरा फैसला पढ़ला का बाद हर पक्ष आपन आपन राय अन्तिम तौर पर तय करी ई मानल जा सकेला. भाजपा नेता रविशंकर प्रसाद मुसलमान समुदाय से आग्रह कइले बाड़न कि ऊ लोग अब ओह जमीन पर से दावा हटा के देश में एगो नया राष्ट्रीय सद्भावना के राह सुगम बना देव.\nएह फैसला का बाद इहो साफ हो गइल बा कि हिन्दू समुदाय के सबसे बेसी खतरा अपने भाई बन्धुवन से बा जवना लोग के अहिन्दू हिन्दू कहल जा सकेला. गैर हिन्दूवन से हिन्दू समुदाय के कवनो खतरा नइखे. अपने भितरघातियन से सावधान रहला के जरुरत बा काहे कि ऊ अपना घर परिवार के कमजोरी जानत बाड़े आ ना चाहेला कि हिन्दुत्व के सम्मान मिल सके. एकरा खातिर ऊ कवनो मुद्दा उठा सकेला जवना से हिन्दू समुदाय अपने में लड़त भिड़त रहे. ऊ मुद्दा भाषा के हो सकेला, क्षेत्र के हो सकेला, जाति के हो सकेला, अगड़ा पिछड़ा के हो सकेला.\nदेखल जाव कि सुन्नी वक्फ बोर्ड आ सेकुलर जमात का फैसला लेत बा, ओकर अगिला दाँव का होत बा ?


Pages from Respected and Representative Bhojpuri Magazine 'PAATEE'\nबरमेश्वर सिंह के लिखल कहानी (पाती के जयन्ती विशेषांक से.)\nरामबदन समय के थाह लगावे खातिर आपन माथ उठा के अकास का ओर तकलस. तिनडोरिया माथ पर बा.\nअब टाइम हो गइल बा, ऊ सोचलस आ बीड़ी के आखिरी कश खींचत, ऊ उठ के खाड़ हो गइल. अकसरूआ बइठि के समय काटल, सचहूँ पहाड़ कटला लेखा होला. झाड़ी में लुका के बइठल-बइठल ऊ उबिया गइल रहे. ओकर देहो अकड़ि गइल रहे. एह से, खड़ा होखते, पहिले ऊ आपन हाथ-गोड़ झड़लस. फेर ऊ अँगोछा के गलमोछा बाँधि के साँप लेखा गवें-गवें रामभरोसा के मड़ई का ओर सरके लागल.\nरात अन्हार बा. हाथो के हाथ देखल आसान नइखे. दिशा साँय-साँय करत बिया. बीच-बीच में, दूर से, आवारा कुकुरन के भूंके के आवाज आ रहल बा. बाकिर रामबदन एह कुल्ही से जइसे बेखबर बा. दरअसल, ऊ अपना धुन में बा. अर्जुन के जइसे खाली मछरी के आँख लउकत रहे, ओइसहीं रामबदन के, एह घड़ी, खाली रामभरोसा के मड़ई लउकत बा.\nएही सुरक्षा तटबंध पर आज साँझी खा रामबदन, रामभरोसा के घरवाली के देखले रहे. रामभरोसा के घरवाली, रमरतिया, ओह घड़ी तटबंध पर गोइंठा पाथत रहे.\n'अरे, ई त गुदड़ी में लुकाइल हीरा के कनी बा!' - रमरतिया के देखते रामबदन सोचले रहे. संगही ओकरा एहू बात पर अचरज भइल रहे कि रमरतिया के ई गदराइल देह ओकरा नजर से आज तकले ओझल कइसे रहे?\nओने रमरतिया के कउनो सुध-बुध ना! बलुक, ऊ गोइंठा पाथे में अइसन मगन कि ओकरा इहो थाह ना रहे कि गोइंठा पाथे के क्रम में ओकरा उरोजन मे होखे वाला कम्पन रामबदना अइसन बदजात के लगातार निमन्त्रण दे जा रहल बा.\n'आज एह कबूतरन के जरूर दाना चुगवाइब!' - रामबदन मने-मन तय कइलस. बाकिर, ऊ आपन मंशा के कार्यरूप दिहित, तलुक पाछा से ओकरा रामभरोसा के आवाज सुनाई पड़ल रहे - '\nका हो रामबदन मालिक! अइसे आँख गड़ा के का देख रहल बानीं?'\nरामबदन यदि लाज पचावे में माहिर ना रहित त ओकर दशा सेन्ह पर धराइल चोर अस हो गइल रहित. बाकिर लाज पचावे के गुर केहू ओकरे से सीखे. ऊ हँसत हँसत कहलस, 'अरे, तूँ, हम तोहरे के खोजत रहीं हो. असल में हम तोहरा खातिर मुखिया जी के एगो सम्बाद ले आइल बानी.'\nरामभरोसा अचकचाइल, 'कइसन सम्बाद ए मालिक?' तब रामबदन ओकरा कान्ह पर आपन हाथ रखत गवें से कहले रहे - 'मुखिया जी के बेटी-दामाद राँची से आइल बाड़े. काल्हुए ऊ लोग लवटि जाई. एहसे तोहरा के पाँच किलो मछरी पहुँचावे के कहले हऽ. मछरी काल्ह सुबहे चाहीं. तू आज रात में जाल लेके चलि जइहऽ, आ जइसे होखे मछरी के इन्तजाम करि दीहऽ.'\n'बाकिर, मालिक! आज त हमार जीव ठीक नइखे. भोरहीं से पैखाना हो रहल बा. मिजाज हतो हतो भइल बा.' रामभरोसा निवेदन कइले रहे.\n'तोहार जीव के अइसन तइसन!' रामबदन तनी रोष में कहले रहे, 'मुखिया जी के बेटी-दामाद बिना सोन के मछरी खइले चलि जइहें, अइसन ना होई! तू तऽ मुखिया जी के खीस जानते बाड़ऽ?'\nरामभरोसा सिटपिटा गइल रहे. ओकरा अस दीन-हीन मल्लाह एह से अधिका आउरी करियो का सकत रहे? हालंकि, ऊ मने-मने इहो तय करि लिहले रहे कि ऊ मछरी पकड़े खातिर ना जाई. काहें कि बेगारियो के एगो हद होला!\nरामभरोसा के मड़ई का सामने खाड़ रामबदन एक हालि फेरु आकास का ओर तकलस. तिनडोरिया के स्थिति ओकरा के रात के ढलान पर होखे के संदेश दिहलस.\n'अब रामभरोसा मछरी पकड़े खातिर नदी में चलि गइल होखी.' ऊ सोचलस 'जइहें कइसे ना मुखिया जी के फरमान उठा देबे के कूबत ओकरा में कहाँ बा? साले के खाल खींचा जाई, खाल....'\nरामबदन के बुझाइल कि मैदान साफ बा. एह से ऊ गवें-गवें आगे बढ़ल आ रामभरोसा के मड़ई के टाटी हटा के, गवें से मड़ई का भीतरी घुसि गइल. मड़ई में घुघ अन्हरिया पसरल बा. तइयो ऊ टो-टो के, जमीन पर सुतल रमरतिया के खोजि लिहलस.\n'के बा?' - रामभरोसा के कड़क आवाज से रामबदन अचकचा गइल. 'अरे, ई त रामभरोसवा बा. का ई मछरी पकड़े खातिर ना गइल? हे भगवान, अब त भागे के चाहीं.'\nबाकिर रामबदन भागि ना पवलस. ऊ भागित ओह से पहिलहीं रामभरोसा ओकरा के दबोचि लिहलस. आहट पा के रमरतियो जाग गइल. ऊ हड़बड़ाइले रामभरोसा से पुछलस, 'का बा जी?'\n'रमबदना बा.' - रामभरोसा अगिया बैताल लेखा कहलस.\n'ऐ, ई, मुअना एह राति खा इहाँ का करे आइल बा?'\nरमरतिया के अचरज भइल.\n'बदनीयती से आइल बा. हम एकर बदनियती काल्हुए बूझि गइल रहीं. साला के खोल दे धोती...' रामभरोसा गरजल.\nफेर त रमरतिया उहे कइलस. ऊ रामबदन के धोती खोलि दिहलस. तब रामभरोसा फेरु गरजल - 'अब ए साला के इन्द्री काटि ले. ओने कोना में हँसुआ बा.'\nरमरतिया अन्हार में हँसुआ टोइयावत बा. एही बीच रामबदन आपन दाँत रामभरोसा के बाँह पर गड़ा दिहलस. रामभरोसा पीड़ा से चिचिया उठल. एही क्रम में रामबदन पर से ओकर पकड़ ढीला हो गइल. फेर त रामबदन के बढ़िया मौका मिलल. ऊ एगो झटका दिहलस आ अपना के रामभरोसा के चँगुल से छोड़ा के भाग खड़ा भइल.\nरामबदन बिल्कुल नंगधड़ंग खरहा अस भागत जा रहल बा. आपाधापी में ओकर जूतो खुलि के रामभरोसा के मड़इये में रहि गइल बा. आखिर, भागत-भागत ऊ पंडित रामअवतार पाण्डेय के दुआर पर जा के गिर पड़ल. ओकरा गिरे के आवाज पा के पंडित जी लालटेन लिहले बाहर निकललें.\nपंडित जी लालटेन के अँजोर में रामबदन के पहचनलें. ऊ जोर-जोर से हाँफ रहल बा. ऊपर से ओकर नंग धरंग रुप ....\nपंडित जी अचरज से पूछलें - 'का हो जजमान! तोहार ई नागा वाला रूप?'\nरामबदन गिड़गिड़ाइल 'पंडित जी इज्जत बचाईं. राउर उपकार हम ता जिनिगी ना भूलाइब.'\nपंडित जी के अउरी अचरज भइल, - 'काहे, का भइल जजमान? तोहार ई नंगेसरी रूप? हम कुछ समझलीं ना.'\nरामबदन फेर गिड़गिड़ाइल - 'रमभरोसवा हमरा पाछा पड़ल बा. ऊ हमरा के झूठो बदनाम कइल चाहत बा. रउवा हमरा पर रहम करीं, हमरा के बचा लिहीं. राउर बड़ा कृपा होखी.'\nई सब सुनि के पंडित जी अउरी चकरियइलें. उनुका कुछ समझ में ना आइल. ऊ कहलें - 'बाकिर जजमान! ई पुरबारी टोला में चोर चोर के हल्ला कइसन हो रहल बा?'\nरामबदन के जइसे कठेया मारि दिहलस. ओकर बोलती बन्द हो गइल. तब पंडित जी फिर पूछलें - 'का जजमान! दाल में कुछ काला बा का?'\n'ना पंडित जी ऊ सब बात नइखे. बाकिर बुझात बा कि रामभरोसा किहाँ कवनो चोर पइसल बा!', ऊ अचकचा के बोलल.\nअबकी पंडितो जी सोच में पड़ गइलें. बाकिर, ऊ सकुचाते-सकुचात कहलें, 'तब त बड़ा मुश्किल बा, जजमान. हम राउर कवनों मदद ना करि सकीं.'\n'ना पंडित जी! अइसन मत कहीं.', रामबदन बीचे में बोललस, 'हम राउर गोड़ पड़त बानीं. हम रउवा के एक जोड़ा पियरी धोती पहिराइब, राउर मुँहो मीठ करब. रउवा नामी कर्मकाण्डी बानी. रउवा जहरो पचा सकीला, हमरा खातिर एगो छोट बात ना पचा सकीँ?'\nपंडित जी नव-छव में पड़ गइले. फिर कुछ सोचि के ऊ कहलें - 'अच्छा जजमान! हम तोहरा खातिर ई बात पचा जाइब. तू भरोसा राखऽ..'\nपंडित जी के बात से रामबदन के कुछ भरोसा भइल. ऊ आपन दूनो हाथ जोड़ि के कहलस - 'रउवा धन्य बानीं, पंडित जी. साँचो रउवा दयालू बानी. जवार के लोगबाग राउर गुणगान अइसहीं थोड़े करेला?'\nपंडित जी गदगद हो गइलें. उनुका होठन पर मुसकी खेले लागल. ऊ कहलें - 'का कहत बाड़ऽ जजमान. जजमानन के भलाई कइल त हमार धरमे बा. अरे जजमान! जिनिगी में का रखल बा? जीते जी जउन जिनिगी केहू के काम आ जाय, उहे जिनिगी सुफल बा.'\nपंडित जी के ई संजीवनी बूटी से रामबदन के रगन में फेर से नया खून दउड़े लागल. ऊ धूरि झाड़त उठि के खाड़ हो गइल. फिर ऊ पंडित जी के पांव छू के कहलस - 'काल्ह एक किलो रसगु्ल्ला आ एक जोड़ी पियरी धोती राउर चरण कमल में पहुँच जाई.'\nपंडित जी के मुँह से अपने आप निकलि गइल - 'जय हो जजमान.'\nओने रामभरोसा के मड़ई का लगे गाँव वालन के जमघट. खम्-खम् भीड़. जतना मुँह ओतना बात. केहू कहत बा, 'रामबदन के घरे से खींच के अबहीं पीटे के चाहीं.' केहू कहत बा, 'अरे ऊ अबहीँ घरे थोड़े गइल होखी? काल्ह सुबह में देखल जाई. आखिर भागि के ऊ जाई कहाँ?'\nएही बीच केहू मुखिया जी का लगे चले के सलाह दिहलस. तब तकला दोसर केहू बोल उठल - 'मुखिया जी का लगे जाके का होई? रमबदना त मुखिया जी के दलाले बा. मुखिया जी त जवाहर रोजगार योजना लेखा एहू केस के पचा जइहें, आ डकारो ना लिहें.'\nतलुक भीड़ में से एगो नवही फुसफुसाइल - 'रामबदन ई लुच्चई पहिला बेर थोड़े कइले बाड़े. ऊ कतना बेटी-बहू के इज्जत लूटलें, एकर हिसाब केकरा पाले बा? मुखिया जी ओकरा खिलाफ आज तकले का कइलें? ई केकरा से छिपल बा, कि अब मुखिया जी पर भरोसा कइल जा रहल बा?'\n'तब का कइल जाव?' - केहू सवाल करत बा.\n'थाना में चलल जाव, अउरी का कइल जाव.' केहू छूटते जवाब दे देत बा.\n'थाना में?' सवाल करे वाला के कुछ अचरज होत बा - 'थाना में दरोगा जी के सलामी देबे खातिर पइसा के दिही? रामभरोसा के लगे पइसा थोड़े होई?'\nएह सवाल के केहू जवाब ना दिहलस. बाकिर, भीड़ में अबहियो खुसुर-फुसुर हो रहल बा. गाँव के बुढ़ऊ लोगिन के एह बात के दुख बा कि गाँव में अब कइसन-कइसन घटिया चरित्र के आदमी हो गइल बाड़ें. ओने गाँव के नवहिन के गाँव के मउगई पर क्षोभ बा. ओह लोगिन के कहनाम बा कि रामबदन के पकड़ि के अबहीं खाल ना उतारल गइल, त कुछ ना भइल.\nएही बीच पंडित राम अवतार पाण्डेय जी उहवाँ आ गइलें. उनुका पर नजर पड़ते सभे के इहे बुझाइल जइसे हनुमान जी संजीवनी बूटी ले के आ गइल बाड़े. एह से उनुके मुँह पर सभे के टकटकी लागि गइल. पंडित जी पूछलें - 'का बात बा हो? का भइल बा? अतना भीड़ काहें लागल बा?'पंडित जी के कुल्हि बात बतावल गइल. तब ऊ कहलें - 'ई त बहुत खराब बा. अइसे त गाँव के बहूऽ-बेटिअन के इज्जत बचावल मुश्किल हो जाई. ना-ना, हमनी का कड़ा रूख अपनावे के चाहीं. तू लोग कुछ सोचले बाड़ऽ, का होखे के चाहीँ?'\n'अबहीं त कुछ तय नइखे भइल, पंडित बाबा!' - एगो पुरनियाँ बोलले.\nएह पर पंडित जी तपाक से कहलें - 'तय का करे के बा? हमनी का मुखिया जी का लगे चलीं जा. गाँव के हाकिम-हुक्काम त उहे नू बाड़े!'\nपंडित जी के एह सुझाव पर गाँव के नवही बिदुक गइले. बाकिर, बुढ़ऊ लोग के चलते उहो लोग के नरमाये के पड़ल आ रामभरोसा के मड़ई का लगे के कुल्हि भीड़ मुखिया जी के दरवाजा का ओरि लड़िया गइल.\nरात के ममिला बा. मुखिया जी शयन कक्ष में बाड़े. उनुका के खबर दिहल गइल. बाकिर, उनुका बाहर निकलले में कोई एक घंटा समय लागल. आखिर, ऊ आँख मलत बाहर निकललें. ओही घड़ी मुर्गा बाँग दिहलस. पंडित जी उनुका के सब वृतान्त सुनावत कहलें - 'रामस्वरूप बाबू! रउवा गाँव के हाकिम बानी. बड़ा गम्भीर ममिला बा. तनी ठीक से न्याय होखे के चाहीं.'\nमुखिया जी सारा वृतान्त सुनला का बाद बहुत दुखित भइलें. फिर ऊ रामबदन के फौरन पकड़ के ले आवे के आदेश दिहले. आदेश पावते पाँच छव गो नवहा रामबदनके पकड़ लियइले आ मुखिया जी का आगे हाजिर करि दिहलें.\nबाकिर, रामबदन के जइसे कउनों चिन्ता ना! एकदम निफिकिर. मस्त मौला लेखा. बाकिर, मुखिया जी के कहे पर ओकरा आपन बयान देबे पड़ल. ऊ कहलस - 'हम मुखिया जी के संवाद ले के काल्ह साँझि खा रामभरोसा के मड़ई गइल रहीं कि मुखिया जी के बेटी-दामाद राँची से आइल बाड़े. उनुका लोगिन के सोन के मछरी खाए के मन बा. एह से मुखिया जी तोहरा के पाँच किलो मछरी पहुँचावे के कहले हऽ. बाकिर हमार बात सुनते रामभरोसा अगिया-बैताल हो गइल. ओही झोंक में ऊ कहलस कि मुखिया-सुखिया के हम कवनो गुलाम नइखी कि फोकट में जब-तब मछरी पहुँचावत रहीं. मुखिया जी किहाँ त पहिलहीं के हमार केतना पइसा बाकी बा. आज तक एको छदामो ना दिहले.'\nअतना कहला के बाद रामबदन मुखिया जी का ओर तकलस. फेर ऊ आगे कहलस 'अतना सुनला पर हमरो खीस आ गइल आ हमहूँ राम भरोसा के भला-बुरा कहलीं. फिर ई कहत हम अपना घरे चलि गइलीं कि हमरा जे कहे के रहे से तोहरा के कहि दिहलीं. अब आगे तू जान आ मुखिया जी जानस. रामभरोसा ओही के बदला लेबे खातिर ई कुल्हि कुचक्र रचले बा.'\nरामबदन के बयान सुनि लिहला के बाद मुखिया जी रामभरोसा से पूछलें - 'रामबदन तोहरा घर में घूसल रहलें, एकर का सबूत बा?'\nरामभरोसा सबूत में रामबदन के धोती आ जूता मुखिया जी के देखावत कहलस - 'सरकार! ई धोती आ जूता रामबदने के बा.'\nमुखिया जी पुछलें, 'एकर का सबूत कि ई रामबदने के हऽ?'\nअबकी पारी रामभरोसा का बदला पंडित रामअवतार पाण्डेय जी बोलले - 'सबूत का बा, मुखिया जी! इन्हनी पर रामबदन के नाम थोड़े लिखल बा?'\nपंडित जी के बात सुन के रामभरोसा अवाक् रहि गइल. तइयो ऊ गाँव वालन का भीड़ का ओर आशा भरल नजर दउड़वलस. बाकिर, इहवाँ आवे से पहिले के कुल्हि शेर अब इहवाँ आ के काहें त सियार लेखा हो गइल बाड़े. रामभरोसा देखलस कि गाँव वालन में से केहू के निगाह काहें त जमीन छोड़ते नइखे. काश! केहू त माथ उठाके ऊपर ताकित!\nतब तकला मुखिया जी रामभरोसा से दोसर सवाल करि दिहलें - 'तोहरा अलावहूं केहू अउरी गवाह बा?\n'हं सरकार! रमरतिया बिया!' रामभरोसे झट दे कहलस.\n'रमरतिया! अरे ऊ त तोहार मेहरारूये बिया. ओकरा के त तू जे सिखइबे, उहे ऊ बोली.' मुखिया जी खँखारत आगे कहलें 'हम पूछत बानी कि तोहरा दूनो बेकत के अलावहूँ केहू गवाह बा?'\nअबकी रामभरोसा झुँझला गइल. ऊ कहलसि 'मालिक! अपना घर में केहू गवाह ले के सुतेला का? रउवो त अइसन नाहियें करत होखब?'\nरामभरोसा के अतना कहत भइल, आ मुखिया जी के पारा चढ़ गइल. फेर त ऊ अइसन पगलइलें कि छउँकि के रामभरोसा के पकड़ि लिहले आ ओकरा के झकझोरि के जमीन पर पटकि दिहलें. फिर ऊ रामभरोसा पर आपन लात-घूँसा बरसावत कहलें 'साला, तोरा बोलहूँ के सऊर नइखे?'\n'गारी मत दीं, मालिक!' रामभरोसा आपन हाथ उठा के एक बार विरोध करे के चहलस. बाकिर, मुखिया जी के लात-घूँसा के प्रहार का आगा ओकर कुछ ना चल सकल आ ऊ मूंज अस थुरात रहल.\nजउना घड़ी रामभरोसा मुखिया जी के दुआर पर से धूर झाड़त उठल, ओह घड़ी उहवाँ ओकरा अलावे केहू ना रहे. ऊ आपन माथ उठा के पुरुब का ओर तकलस. ओकरा ईहे बुझाइल कि सुरूज उगे में अबहीं बहुत देर बा.\nधनडीहा, भोजपुर 802160\nएह कहानी पर आपन प्रतिक्रिया दीं. अब ले केहू के प्रतिक्रिया नइखे मिलल. मिलल प्रतिक्रिया सम्पादन के बाद प्रकाशित कर दिहल जाई.


भोजपुरी विशेष - झारखंड में गरमाइल बा सरना धर्मकोड के मामला , Bhojpuri special sarana dharmcode in Jharkhand is matter of concern for government – News18 हिंदी\nझारखंड में सरना जनजाति प बहस एक बार फेरि तेज हो गइल बा.\nझारखंड में मुख्यमंत्री हेमंत सोरेन सरकार सरना धर्मकोड के प्रस्ताव पारित कर केंद्र सरकार के भेज देले बा. 2021 के जनगणना में आदिवासी लोगन खाती सरना धर्मकोड के प्रावधान लागू करे के मांग वाला इस मसला अब केंद्र के पाला में चलि गइल बा. बाकी बीजेपी के सामने एकरा के लेके अलग दिक्कत बा.\nLast Updated : December 02, 2020, 13:26 IST\nवर्ष 2021 जनगणना के साल बा. एह मौका प झारखंड में सरना धर्मकोड के मामला गरम हो गइल बा. हालांकि ओहिजा के हेमंत सोरेन सरकार सरना धर्मकोड के प्रस्ताव पारित कर केंद्र सरकार के भेज देले बा. ओकरा में केंद्र सरकार से मांग कइल गइल बा कि 2021 के जनगणना में आदिवासी लोगन खाती सरना धर्मकोड के प्रावधान लागू कइल जाए. अभी तक ऊ लोग के गिनती हिन्दू धर्म में होत रहल बा. 2011 के जनगणना के मोताबिक झारखंड में आदिवासी लोगन के आबादी राज्य के कुल जनसंख्या के 26.2 प्रतिशत रहे. ओकरा में3प्रतिशत ईसाई रहलन. धर्म के लिहाज से देखल जाए त ओहिजा के आदिवासी तीन हिस्सा में बंटल बाड़ें. एक हिस्सा ईसाई हो गइल बा. एक हिस्सा हिंदू धर्म के माने वाला बा. लेकिन ओकर सबसे बड़ हिस्सा सरना धर्म के अनुआई बा. ऊ लोग आपन अलगा पहचान खाती बहुत पहिले से सरना धर्म कोड के मांग कर रहल बाड़ें. एकरा खाती आजादी के समय से कई बार आंदोलन हो चुकल बा.\nये भी पढ़ें : भोजपुरी विशेष - जलुआ : मेहररुई दरबार के एगो जियतार स्वांग परिपाटी\nजनगणना में छौ ठो धर्मकोड\nअभी जनगणना में छौ ठो धर्मकोड बा. जवन हिंदू, मुसलमान, ईसाई, सिख, बौध आ जैन लोगन खाती बा. सातवां अन्य बा जेकरा में ई छौ धर्म के अलावा कौनो धर्म माने वाला लोग गिनाए लन. सरना धर्म माने वाला आदिवासी लोग अभी तक अन्य में दर्ज होत रहल बाड़ें. उनका खाती कौनो अलगा कोड ना रहे. ऊ लोग सातवां अंक आपन धर्मकोड खाती चाहत बाड़ें. एकरे प्रस्ताव देल गइल बा. अब राज्य सरकार के प्रस्ताव प केंद्र सरकार के निर्णय लेवे के बा.\nसोरेन के सीएम बनला के बाद मुद्दा फेर तेज भइल\n2019 में जब झारखंड में हेमंत सोरेन के सरकार बनल त नागरिकता आ धर्म पर देशव्यापी बहस चलत रहे. साथे-साथ 2021 के जनगणना की तैयारी भी शुरू हो गइल रहे. 2014 से 2019 तक एनडीए के सरकार रहे जेकरा में रघुवर दास मुख्यमंत्री रहलन. उहां के झारखंड के पहिला गैर आदिवासी मुख्यमंत्री रहीं. 2019 के चुनाव में पांच साल बाद महागठबंधन के जीत भइल आ आदिवासी नेता हेमंत सोरेन मुख्यमंत्री बन गइलें, उनका मुख्यमंत्री बनला के बाद सरना कोड का मामला एकबार फिर जोर-शोर से उठल रहे.\nअलग पहचान के चाह\nसरना एक ठो प्रकृति आधारित धर्म हवे. झारखंड के आदिवासी समाज आदिमे युग से एकरा मानत रहल बा. हालांकि एकर कौनो लिखित धर्मशास्त्र या विधि-विधान नइखे. एकर नियम-कानून एक पीढ़ी से दोसरा पीढ़ी तक मुहांमुहीं चलत रहल बा. एकर वाहक पाहन मने आदिवासी पुजारी रहल बाड़न. हर गांव के आपन पाहन होए लन. सरना धर्म के माने वालन के संख्या 60 लाख से जादा होए के दावा कइल जाए ला. असल संख्या का बा ई 2021 के जनगणना के बादे पता चली. सरना धर्म के माने वाला लोगन के सबसे बड़ देवता सूरज बाड़न. जिनका के ऊ लोग मरांग बुरू कहे लन. एकरा अलावा भी कई ठो देवी-देवता बाड़ें जे जंगल पहाड़ से लेके गांव स्तर तक के होखे लन. हर आदिवासी गांव के बाहर कौनो पेड़ के नीचे उनकर स्थान होला. ओहिजा एक ठो पत्थर के रूप में उनका के राखल रहे ला. सरना धर्म के माने वाला लोग आपन अलग पहचान चाहे लन. आजादी के पहिलहीं से एकर मांग के लेके संघर्ष कर रहन बाड़ें. उनकर कहनाम बा कि जवन आदिवासी ईसाई धर्म स्वीकार कर चुकल बाड़न ऊ जनगणना के समय धर्म के कॉलम में ईसाई लिखे लन. बकी सरना माने वाला लोग जब सरना लिखे लन त हिंदू चाहे अन्य के खाता में गिनाए लन. तकलीफ के बात इहो बा कि जवन आदिवासी ईसाई बन चुकल बाड़ें सरकार के खाता में उनकरो के अनुसूचित जनजाति मानल जाला आ एकर लाभ देल जाला. सरना धर्म के माने वाला लोग अपना के हिंदू धर्म के नजदीक समझे लन लेकिन हिंदू ना माने लन. उनकर रीति-रिवाज, खान-पान, पर्व त्योहार, पूजा-पाठ के तौर तरीका एकदमे अलगा बा. 2011 के जनगणना के समय भी सरना कोड को शामिल करने की मांग उठल रहे. ओ घड़ी सरकार निर्देश देले रहे कि छौ धर्म के अलावा जे कोई अउर धर्म मानत बा ऊ बिना कोड नंबर के धर्म के नाम लिख देवे. ओह जनगणना में करीब 42 लाख लोग सरना धर्म लिखले रहलन. जवन अन्य के खाते में चल गइल रहे.\n1951 में जब आजादी के बाद भारत के पहलका जनगणना भइल रहे तब आदिवासी खाती धर्म के कॉलम में नउआं नंबर प ट्राइब उपलब्ध रहे. लेकिन बाद में ओकरा हटा देल गइल. अब आदिवासी लोगन के कहनाम बा कि ई प्रावधान हटा देला से आदिवासी के गिनती अलग-अलग धर्म में होखे लागल जेकरा चलते उनकर समुदाय के बहुते नुकसान भइल बा. पिछला चुनाव में झारखंड विकास मोर्चा आपन चुनाव घोषणापत्र में सरना कोड को शामिल कइले रहे.\nभाजपा के दिक्कत\nआदिवासी लोगन के पारंपरिक पंचायत राजी पड़हा सरना प्रार्थना सभा के धर्मगुरु बंधन तिग्गा आपन स्तर पर सरना धर्म के माने वालन के गणना पहलही शुरू करा देले बाड़न. जबले रघुवर दास के मुख्यमंत्री रहन उनका से कौनो उम्मीद ना रहे लेकिन आदिवासी नेता होने के चलते हेमंत सोरेन से समर्थन के उम्मीद रहे. हेमंत जी उनका उम्मीद पर खरा उतरलन. अब निर्णय मोदी सरकार के लेवे के बा. चुनाव के समय भाजपा आदिवासी समाज के बीच हिंदुत्व के एजेंडा चलइले रहे. हालांकि विधानसभा चुनाव मे एकर कौनो खास लाभ ना मिलल. सरना और ईसाई आदिवासी के बीच झगड़ा भी करावल गइल लेकिन ऊ लोगन के बीच जादा टकराव ना हो पाइल. अब केंद्र के भाजपा सरकार सरना धर्मकोड के मांग नइखे मानत त बाद में ओकरा खाती आदिवासी समाज में हिंदुत्व के एजेंडा चलावल मुश्किल हो जाई. आ समर्थन करके एकर श्रेय लूटे के कोशिश करी त हेमंत सरकार के कार्यकाल तक सरना-आदिवासी विवाद बढ़ावे में दिक्कत होई. हालांकि भाजपा संघ के मदद से ईसाई आ सरना धर्मावलंबी के बीच के विवाद धीरे-धीरे बढ़ा सके ले. झारखंड में राष्ट्रीय स्वयंसेवक संघ वनवासी कल्याण केंद्र के बैनर तले बहुत पहिले से ईसाई विरोधी आंदोलन चलाल बा. खासतौर पर धर्म परिवर्तन ओकर मुख्य मुद्दा रहल बा. एह मुहिम के जरिए संघ मिशनरी के खिलाफ हिन्द आ सरना आदिवासी के एक मंच पर लावे में सफल रहे. धर्मकोड बन गइला के बाद ईसाई मिशनरी के खिलाफ सरना धर्मावलंबियों के इस्तेमाल में कौनो दिक्कत ना आई लेकिन सरना वालन के हिंदू जमात में खाड़ा कइल मुश्किल हो जाई. अब देखे के बा कि केंद्र के मोदी सरकार सरना धर्मकोड के प्रस्ताव के कवना रूप में लेत बा आ का फैसला करत बा.\nTags: Article in Bhojpuri, Hemant soren, Jharkhand news


टटका खबर, शुक, १९ नवम्बर – टटका खबर\nटटका खबर, शुक, १९ नवम्बर\nकुर्सी का मोह में चुप बइठ के देश के लुटात देखत रहलें\nईमानदारी खातिर जानल जाये वाला प्रधानमंत्री गठबन्हन राजनीति के शिकार हो गइलें आ चुपचाप बइठ के देश के लुटात देखत रहलें. अब प्रधानमंत्री कार्यालय के कहना बा कि उनका लगे कवनो शिकायते ना रहे जवना पर कुछ करतें. या खुदा, कत्ल करते हैं और हाथ में तलवार भी नहीं ! कांग्रेस के मानना बा कि सुप्रीम कोर्ट में मामिला के सुनवाई में शामिल सरकार के प्रतिनिधि आपन काम ठीक से ना कइलें एही से प्रधानमंत्री के फजीहत हो रहल बा. मनमोहन सिंह के दुसरकी सरकार देश के सबसे भ्रष्ट सरकारन में गिनल जाई. एह सरकार में अइसन बड़हन बड़हन घोटाला भइल कि लालूओ के लाज लागत होखी ! आ सरकार हर घोटाला के बड़का नेता के साफ बचा ले जाये में लागल बिया. चाहे ऊ कलमाडी होखसु भा अशोक चह्वाण. दोसरा तरफ घोटाला पर जाँच के माँग करत संसद ना चले देबे खातिर अब भाजपा पर हमलावर होखे जा रहल बिया कांग्रेस. ओकरा लगे येदियुरप्पा के मामिला बा जवन कि अपना पूर्ववर्ती मुख्यमंत्रियन के देखा देखी जमीन आवंटन के घोटाला कर दिहलें. बाकिर ई कवनो बचाव ना हऽ. भाजपा के चाहीं कि येदियुरप्पा के हटा के कांग्रेस के मुँह बन्द कर देव.\nबिहार चुनाव के प्रचार थमकल\nबिहार विधानसभा चुनाव के आखिरी दौर के मतदान काल्हु होखे वाला बा एहसे काल्हु साँझ से प्रचार बन्द हो गइल. अब हर पार्टी के नेता कुछ दिन आराम कर के फेर रणनीति बनावे में जुटीहें. २६ तारीख के मतगणना होखे वाला बा आ ओह दिन मालूम हो जाई कि बिहार हारल कि जीत गइल. अगर जातिवाद, संप्रदायवाद ना चलल त बिहार जीत गइल आ अगर चल गइल त बिहार हार जाई. फेर बिहार के बचावल मुश्किल हो जाई.\nजौनपुर में जहरीली शराब पियला से दू जने मरले\nजौनपुर जिला के बकसा थाना इलाका के फतेहगंज बाजार में काल्हु सँझिया एगो सरकारी ठेका के शराब पियला से दू लोग के मौत हो गइल बा आ एक आदमी अस्पताल में भरती करावल गइल बा. जौनपुर के जिलाधिकारी मामिला के जाँच के आदेश दे दिहले बाड़े, दूकान के सील कर दिहल बा, आ लाइसेंसी के हिरासत में ले लिहल गइल बा.\nसड़क दुर्घटना में सोरह लोग के मौत\nबस्ती जिला के रुधौली थाना के दसिया चौराहा का निकट काल्हु फजीरे एगो बारात ले जा रहल जीप का पलटला से सात जने के मौत हो गइल आ चार जने गम्हीराह घवाहिल हो गइलें. जीप एगो ट्रक से टकरा गइल रहे. बरात जौनपुर के नगरा थाना के रहुवे. जौनपुर में दू गो अलग अलग दुर्घटना में तीन बच्चन के मौत हो गइल. बलिया में जीप पलटला से तीन लोग के मौत हो गइल आ एगारह जने घवाहिल हो गइलें. परसों सँझिया बरेली के फतेहगंज में दू गो मोटरसाइकिल के टक्कर में तीन जने के मौत हो गइल.\nघर से भागल लड़की पकड़ाइल\nआजु दुपहरिया बलिया के सहतवार से भागल एगो लड़की अपना प्रेमी का गलती से पकड़ में आ गइल. ओकरा के बलिया के एगो नर्सिंग होम में बोलवले रहे ऊ बाकिर लड़की गलती से दोसरा नर्सिंग होम चहुँप गइल. ओहिजा जब पुछताछ कइलस त नर्सिंग होम के कर्मचारियन के संदेह हो गइल. त ओकरा के रोक लिहलें. बहुत पुछला पर ऊ अपना घर के मोबाइल नम्बर दिहलसि त ओह मोबाइल नम्बर पर खबर कर के ओकरा घरवालन के बोलावल गइल. त ऊ आ के ले गइलें. लड़की घर से रुपया गहना ले के भागल रहुवे.\nमारीशस के राष्ट्रपति के बिहार यात्रा\nकाल्हु बिहार दौरा पर आइल मारीशस के राष्ट्रपति अनिरुद्ध जगन्नाथ काल्हु पटना के कई जगहा गइलन. खुदाबख्श लाइब्रेरी आ पटना संग्रहालय ओह में शामिल रहे. बाद में चेम्बर आफ कामर्स में व्यवसायियन के संबोधित करत कहलन कि सुन के निमन लागेला कि भारत आ चीन अब महाशक्ति बनीहें. भारत आ मारीशस के साझा संस्कृति के चरचा करत कहलें कि जबले मारीशस के अस्तित्व रही तबले ओहिजा हिन्दू धर्म आ संस्कृति जिन्दा रही.\nनरेन्द्र मोदी के महान आ कुशल नेता बतवली लता जी\nलता मंगेशकर ट्विटर पर ट्विट कइले बाड़ी कि नरेन्द्र मोदी बहुते महान आ कुशल नेता हउवें. उनका हाथ से मिलल “ताना रिरि” पुरस्कार पा के बहुते खुश बाड़ी लता मंगेशकर. ताना आ रिरि दू गो बहिन रहली आ दुनु महान गायिका रहली जा. कहल जाला कि एक बेर राग मल्हार गा के तानसेन के जान बचवले रहे ऊ लोग. ताना आ रिरि विद्यानगर के रहली जहाँ के नरेन्द्रो मोदी हउवें. अब एकरा बाद सेकुलर लोग उनकर आलोचना करे लागे त अचरज ना. अमिताभ बच्चन जब गुजरात के पर्यटन बढ़ावे खातिर ओकर ब्रांड अम्बेसडर बनलन त उनको खूब आलोचना भइल रहे.\nटटका खबर, अतवार, २१ नवम्बर


लोग के रोआवत पियाज के निर्यात पर रोक – टटका खबर\nलोग के रोआवत पियाज के निर्यात पर रोक\nदाम से आसमान छुवत प्याज के निर्यात पर भारत सरकार रोक लगा दिहले बिया. ई रोक खिचड़ी ले रही आ ओकरा बाद बाजार के हालत देख के फैसला लिहल जाई. साथही प्याज के निर्यात दाम के दुगुना कर दिहले बिया जवना से कि निर्यात मुश्किल जरुर हो जाव. खुदरा बाजार में पियाज साठ से सत्तर रुपिया किलो के भाव बिका रहल बा. एह तेजी में प्याज के नजदीकी लहसूनो पाछा नइखे आ उहो दू सौ रुपिया किलो से बेसी के दर छू लिहले बा.


भोजपुरी में देश दुनिया के खबर (अतवार, 24 मई 2015) – टटका खबर\nभोजपुरी में देश दुनिया के खबर (अतवार, 24 मई 2015)\nउपराज्यपाल से अपना अधिकार के लड़ाई आगे बढ़ावत दिल्‍ली सरकार मंगल का दिने विधानसभा के विशेष सत्र बोलवले बा. दू दिन के एह सत्र में केन्द्र सरकार के ओह अधिसूचना पर चरचा होखी जवना में कहल गइल बा कि नियुक्ति, तबादला, पुलिस आ सार्वजनिक मुद्दा पर सगरी अधिकार उपराज्यपाल का लगे बा. केजरीवाल के मनसा बा कि कवनो तरह से अइसन हालात बना दीहल जाव कि उनुका सरकार के बरखास्त क के दिल्ली में राष्ट्रपति शासन लाग जाव. केजरीवाल के शासन चलावे त आवे ना बस नौटंकी के माहिर कलाकार हउवन आ मीडिया उनुका में हवा भर के उनका के अतना बड़हन बना दिहले बावे कि उहो भुला गइल बाड़न आपन असली औकात.\nकेन्‍द्रीय सूचना आयोग आ सतर्कता आयोग के प्रमुखन के बहाली का बारे में शनिचर का दिने दिल्ली में पीएम नरेन्द्र मोदी के अध्यक्षता में एगो बइठक भइल. एहमें कवनो फैसला ना हो सकल आ अब कुछ दिन बाद दोबारा बइठक होखी. एह बइठक में गृह मंत्री राजनाथ सिंह, वित्‍त मंत्री अरुण जेटली, लोकसभा में कांग्रेस पार्टी के नेता मल्‍लिकार्जुन खड़गे आ प्रधानमंत्री कार्यालय के बड़का अधिकारी मौजूद रहलें.\nआई पी एल क्रिकेट के फाइनल में आजु कोलकाता के इडेन गार्डन में चेन्नई सुपर किंग्स आ मुंबई इंडियंस के बीच मुकाबला होखी. चेन्नई टीम दू बेर आ कोलकाता टीम एक बेर फाइनल जीतले बिया.\nएआईबीए महिला जूनियर विश्व चैम्पियनशिप में भारतीय मुक्केबाज शनिचर का दिने तीन गो स्वर्ण पदक आ दू गो रजत पदक जीतलें.\nमथुरा में सोमार 25 मई के होखे वाली रैली में प्रधानमंत्री के हत्या करे के धमकी वाला एगो चिट्ठी ओहिजा के एसपी का आफिस में आइल बा. एह चिट्ठी के अइला का बाद से प्रशासन में हड़कम्प मच गइल बा आ सगरी सुरक्षा एजेन्सी अउरी सतर्क हो गइल बाड़ी सँ.\nसउदी अरब में एगो शिया मस्जिद पर फिदायिन हमला क के नाहियो त दू दर्जन शिया मुसलमानन के मार डालल गइल बा. हमला सुन्नी आतंकवादी कइले बाड़े.\nहर दिन एगो नया मुद्दा लेके उठला से मीडिया में मिलत वाहवाही से खुश राहुल गाँधी काल्हु एक रैंक-एक पेंशन के मुद्दा उठवले. मौका रहुवे कुछ रिटायर्ड सैनिकन से भेंट करे के. बाकिर कवनो मुद्दा उठावत राहुल ई ना बतावसु कि पिछला साठ बरीस से देश के सरकार चलावत उनकर आपन कांग्रेस एह बारे में कुछ काहे ना कइलसि. कवनो मीडियोवालन के अतना बेंवत नइखे कि राहुल भा सोनिया से सवाल कर सकसु. मोदी से सवाल करे भा मोदी पर सवाल उठावे में इहे मीडिया वाले हमेशा आगे रहेले.\nराजस्थान में चलत गुर्जर आंदोलन का चलते रेल यात्रियन के परेशानी बहुते बढ़ गइल बा. दिल्ली मुंबई लाइन पर सगरी गाड़ी लेट चलत बाड़ी सँ.\nडालर के दाम गिरला क चलते आ रिजर्व बैंक के कदम से देश के विदेशी मुद्रा भंडार में लगातार बढ़ोतरी होखल जात बा. पिछला 15 मई के आंकड़ा का हिसाब से भारत का लगे विदेशी मुद्रा भंडार 1.74 अरब डॉलर बढ़के 353.87 अरब डॉलर हो गइल बा.\nगायक कैलाश खेर के बीमारी का चलते गुजरात में आपन शो रद्द क केकोकिलाबेन आस्पताल में भरती होखे पड़ल बा.


टटका खबर (बुध, 15 अप्रैल 2015) – टटका खबर\nटटका खबर (बुध, 15 अप्रैल 2015)\n(मंगल 14 अप्रैल के खबर)\nपटना के गाँधी मैदान में बोलावल भजापा के कार्यकर्ता समागम के संबोधित करत भाजपा अध्यक्ष अमित शाह दावा कइलन कि अबकी का चुनाव में भाजपा दू तिहाई बहुमत से जीत के सरकार बनाई. कहलन कि नीतीश आ लालू के महाबिलइला से कुछु नइखे होखे वाला. सुन्ना के सुन्ना से जोड़ला पर सुन्ने आवेला.\nभूमि अधिग्रहण के मुद्दा पर अमित शाह कहलन कि नीतीश कुमार बतावसु कि बिहार के बारह गो चीनी मिल के जमीन केकरा के दिहल गइल बा. अपना मंत्रियन आ रिश्तेदारन के जमीन के बँटले बा.\nकेन्द्रीय वित्त मंत्री अरुण जेटली के आए दिन एनडीटीवी पर दिहल जाए वाला इन्टरव्यू के सोशल मीडिया पर जम के आलोचना होखत बा. मंगल का दिने शेम आन अरूण जेटली हैशटैग हिन्दुस्तान में सबले उपर रहुवे. भाजपा समर्थकन के शिकायत बा कि हमेशा भाजपा के गरियावे वाली बरखा दत्त आ सरदेसाई पर जेटली अतना मेहरबान काहे बाड़न.\nविश्व बैंक के आकलन बा कि अगिला साल ले भारत के सकल घरेलू उत्पाद के बढ़ोतरी दर 8 फीसदी ले चहुँप जाई. बतवले बा कि मौजूदा साल में ई दर साढ़े सात फीसदी रहे के उमेद बा.\nयूपी के रामपुर में आजम खाँ का इलाका में एगो माॅल बनावे खातिर रास्ता में पड़त मकान तूड़े के नोटिस दिहल गइल बा. आपन घर-मकान बचावे खातिर ओह इलाका के अस्सी गो वालमीकि परिवार मंगल का दिने इस्लाम धर्म कबूल करे के एलान क दिहलें. अलग बाति बा कि एह बात के चरचा में आ गइला का बाद ओहिजा चहुँपल उलेमा मजहब बदलावे में शामिल होखे से मना क दिहलन. बाकिर ओह लोग के उमेद बा कि मुसलमान बन गइला का बाद ओह लोग के मकान बाच जाई.\nयूपी के सोनभद्र में कनहर परियोजना खातिर उजाड़ल परिवारन के लोग का प्रदर्शन पर काबू पावे खातिर पुलिस के लाठी चार्ज आ बाद में फायरिंग ले करे के पड़ल. एह घटना में पुलिस उपनिरीक्षकन समेत दू दर्जन लोग घवाहिल हो गइल. गोली से घवाहिल आदमी के अस्पताल में भरती करावल गइल बा.\nबलिया जिला के गड़वार इलाका में मंगल का साँझ एगो सराफा व्यवसायी के गोली मार के ओकरा से एक लाख रुपिया के गहना आ नकदी लूट लिहल गइल. कुरेजी गाँव के एह सराफा व्यवसायी के दुकान नरांव चट्टी पर बा जहाँ से दुकान बन्द क के लवटत घरी ई वारदात भइल.\nबिहार के सारण जिला के सबलपुर पछियारी पंचायत के रामपुर हसन गांव का लगे सोमार के साँझ गंगा नदी में नहात दू गो नवहियन के डूबला से मौत हो गइल रहे. दुनू के लाश मंगल का दिने नदी से निकाल लिहल गइल.\nछपरा जिला के दिघवारा थाना हेमतपुर गांव में एगो गैस एजेन्सी का गोदाम पर मंगल का दिने धावा बोल के दू लाख रुपिया लूट ले गइले सँ बदमाश. चहेटे वालन के रोके खातिर फायरिंगो कइले सँ.\nसिवान सदर अस्पताल में ड्यूटी पर तैनात महिला चिकित्सक प्रसूता के भरती क के गायब हो गइली आ प्रसूता तड़प तड़प के मर गइल. बाद में घर वाले गाँव वालन के बोला लिहले आ जम के बवाल कटले.\nसिवान जिला के दरौदा इलाका के पाण्डेयपुर से डेढ़ महीना पहिले उठावल लड़िका सोमार का रात एकमा टीसन पर मिल गइल. बतवलसि कि दू आदमी ओकरा के टीसन पर छोड़ के चल गइलें. बतवलसि कि ओकरा के हमेशा बंद क के राखत रहले सँ आ ओहिजे खाना ले आ के देत रहले सँ.\nपटना के गांधी मैदान में मंगल का दिने भइल जनसभा में बक्सर के सांसद अश्वनी चौबे के मंच पर चढ़े से पुलिस रोक दिहलसि काहे कि उनकर नाम मंच पर बइठे वालन के सूची में शामिल ना रहुवे. एह से नाराज लोग आरा में सुशील मोदी के पुतला जरावल. एह लोग के कहना रहे कि सुशील भाजपा के अपना पाकेट के पार्टी बना के राख दिहले बाड़न.\nरोहतास जिला के रतनपुरा गांव में मंगल के साँझ ठनका गिरला से एगो औरत समेत तीन आदमी के मौत हो गइल. एगो आदमी के अस्पताल मेंं भरती करा के झउँसला के इलाज करावल जात बा. अचके में आइल बरखा आन्ही से बचे खातिर ई लोग एगो पलानी में लुकाइल रहे जब ओह पर ठनका गिरल.\nबेतिया पुलिस मंगल का दिने एगो मोटरसाइकिल चोर के रंगोहाथ गिरफ्तार कर लिहलसि जब ऊ रामलखन सिह यादव महाविद्यालय से एगो हीरो मोटरसाइकिल चोरावे के कोशिश करत रहुवे. पकड़ाइल चोर मंशा टोला मुहल्ला के बतावल जात बा.


The Bollywood Couple Whose Love Story Was Not Completed Bhojpuri - Bhojpuri में पढ़ें » LyricsMINTSS\nThe Bollywood couple whose love story was not completed Bhojpuri – Bhojpuri में पढ़ें\nचलीं भारतीय फिल्मन के शुरुआत से चलल जाव. जब 1913 में पहिला भारत में बनल फिल्म ‘राजा हरिश्चंद्र’ के जनता के बीच प्रदर्शन भइल, ओकरा बाद धीरे-धीरे अउर भी कला आ ई नया विधा के शौकिया लोग एह इंडस्ट्री में आवे लागल. धीरे-धीरे फिल्म इंडस्ट्री के निर्माण होखे लागल. बंबई में स्टूडियो बने लगली सन. हालांकि कुछ फिल्म निर्माण करे वाला स्टूडियो लाहौर आ पूना (पुणे) में भी बनत रहे. शुरुआती फिल्म स्टूडियो जवन बड़ा चर्चित रहे अउरी प्रयोग करके सिनेमा बनावे खातिर जानल जाव ओकर नाम रहे ‘बॉम्बे टॉकीज’. एह से जुड़ल एगो चर्चित प्रेम कहानी बा.\nहिमांशु राय – देविका रानी\nहिमांशु राय प्रारम्भिक हिन्दी सिनेमा के अग्रज रहलें अउरी बॉम्बे टॉकीज के मालिक. रिपोर्ट बतावेला कि हिमांशु राय एगो गुप्त विवाह जर्मन लइकी से कइले रहलें. ओकरा बाद उ इंग्लैंड में एगो आर्ट गैलरी में काम करे वाला देविका रानी से बियाह कर लेहलें. देविका रबीन्द्रनाथ टैगोर के खानदान से रहली. जब उ लोग भारत आइल त कर्मा (1933) में साथे काम कइल. एकरा बाद उ 1934 में बॉम्बे टॉकीज बंबई में शुरू कर देहले आ फिल्म निर्माण करे लगलें. एकर पहिला फिल्म जवानी की हवा में देविका के हीरो नज़्म उल हसन रहलें. ओकरा बाद जीवन नैया फिल्म में भी दुनू जाना हीरो हीरोइन रहे लोग. एही फिल्म में निर्माता हिमांशु राय से बियहल देविका नज़्म उल हसन के साथे प्यार करे लगली आ फिल्म के निर्माण पूरा भइले से पहिले दुनू जाना भाग गइल लोग. कंपनी बहुत घाटा मे पड़ल अउरी हिमांशु राय टूट गइलें. उनके मेहरारू दोसरा के साथे भाग गइल रहली. बाकिर बॉम्बे टॉकीज में सहायक ध्वनि रिकॉर्डर शशिधर मुखर्जी देविका से संपर्क कइलें. काहें कि देविका उनके भाई मानस.\nएकरा बाद हिमांशु राय आपन इज्जत बचावे खातिर देविका रानी के कंपनी के सब हिसाब – किताब आ आपन मेहनताना अलग लेबे के शर्त पर घरे बोला लेहलें. नज़्म उल हसन त एह घटना के बाद गुमनामी में चल गइलें. जीवन नैया में शशिधर मुखर्जी के साला अशोक कुमार के हीरो बना दिहल गइल जे ओही बॉम्बे टॉकीज में लैब असिस्टन्ट रहलें. हिमांशु राय आ देविका रानी पति पत्नी के रूप में एके घर में रहे त लागल लोग बाकिर दुनू जाना के बीच कबो नजदीकी फेर ना आइल.\nगुरु दत्त – वहीदा रहमान\nपहिला प्रेम कहानी बा, भारतीय फिल्म जगत के सफल फिल्म अभिनेता, निर्देशक-लेखक अउरी निर्माता गुरुदत्त. गुरुदत्त फिल्म्स नाम के प्रोडक्शन कंपनी चलावे वाला गुरुदत्त अपना फिल्म सीआईडी खातिर हीरोइन खोजत रहलें. उ साउथ फिल्मन में काम करत वहीदा रहमान के देखलें आ उनके स्क्रीन टेस्ट खातिर बोलवलें. वहीदा सिलेक्ट हो गइली आ उनके हिन्दी में पहिला फिल्म मिल गइल. एही फिल्म के दौरान गुरुदत्त आ वहीदा नजदीक आइल लोग. फेर अगिला फिल्म प्यासा खातिर गुरुदत्त दिलीप कुमार के कास्टिंग के ख्याल हटा के खुदे वहीदा के ऑपोजिट काम कइलें. दुनू जाना के प्रेम कथा प्रसिद्ध होखे लागल रहे. ई बात से गुरुदत्त के पत्नी आ मशहूर गायिका गीता दत्त के दिल टूट गइल. ई जोड़ी साथ में कई गो फिल्म कइलस. फिल्म ‘कागज के फूल’ निर्देशक अभिनेता गुरुदत्त के जीवन से प्रेरित लागेला. गीता दत्त आपन तीन गो लइका लेके गुरुदत्त से बिलगा रहे लगली अब उनका सामने मेहरारू भा प्रेमिका में चुने के रहे. उ आपन परिवार के चुनले.\nवहीदा उनका जिनगी से चल गइली आ गुरुदत्त के जीवन में खालीपन आ गइल. उ शराब के लती हो गइलें. अभी 39 साल के ही रहलें जब एक दिन अपना फ्लैट में रात के शराब के नशा में खूब ढेर नींद के गोली खा लेहलें अउरी चीर निद्रा में सुत गइलें. उ कई गो फिल्म अधूरा ही छोड़ गइलें.\nराजकपूर – नरगिस\nराजकपूर अउरी नरगिस के जोड़ी अबतक के भारतीय फिल्म जगत के सबसे हिट मानल जाला. दुनू जाना में प्रेम संबंध भी लमहर चलल. राज – नरगिस एक साथे 16 गो फिल्म कइल लोग. एह जोड़ी के 10 साल के साथ रहल जे में9साल ले मधुर संबंध भी रहल. एह लोग के बीच के प्रेम संबंध के किस्सा बड़ा मशहूर रहे. राजकपूर शादीशुदा रहलें आ उ नरगिस से भी प्यार करत रहलें. नरगिस चाहस कि उ आपन परिवार छोड़ के उनका से बियाह कर लेस. बाकिर राजकपूर आपन मेहरारू बच्चा ना छोड़लें. टूटल दिल आ जीवन से निराश नरगिस के सहारा मिलल उनके मदर इंडिया फिल्म में बेटा के रोल करे वाला सुनील दत्त के. एही फिल्म में सुनील दत्त नरगिस के जान बचवलें अउरी दुनू जाना बाद में बियाह कर लिहल लोग.\nदिलीप कुमार – मधुबाला\nदिलीप कुमार आ मधुबाला के प्रेम कथा के भी बड़ा चर्चा रहल, ओ बेरा के पत्र पत्रिका में दुनू जाना के बारे में खूब छपे. दुनू जाना तराना अउरी फेर संगदिल एह दुनू सुपरहिट फिल्मन के बाद सबके पसंदीदा जोड़ी बन गइल रहे लोग. फिल्म इंडस्ट्री के लोग के इहे लागे कि दुनू जाना बियाह भी करी लोग. बाकिर9साल चलल ई रिश्ता में तब खटास आवे लागल जब मधुबाला के पिता के ओर से एह रिश्ता पर नामंजूरी रहे. दुनू जाना सुपरस्टार रहे लोग, एही से एगो अउरी जिद के भी टकराहट होखे लागल. फेर बीआर चोपड़ा के फिल्म ‘नया दौर’ के शूटिंग के दौरान मधुबाला फिल्म बीच में छोड़ देहली आ उनपर निर्माता केस कर देहलें. कोर्ट में मधुबाला के खिलाफ गवाही देबे खातिर उनके प्रेमी दिलीप कुमार चल गइलें अउरी एही जा ई दूरी जगजाहिर हो गइल. फेर बाद में दुनू जाना के दिल चकनाचूर हो गइल. बाकिर ढेर दिल टूटल मधुबाला के. उनके बाद में सम्हरलें किशोर कुमार बियाह करके. दिलीप साहब सायरा बानो से बाद में बियाह कर लेहलें.\nVadivelu affected by Omicron? – News Today | First with the news\nNakul Ghanekar (Actor) Height, Weight, Age, Affairs, Biography & More – lyricsmintss


अपना दर्शकन के लुभावेली रीतु पांडे – Anjoria\nअपना दर्शकन के लुभावेली रीतु पांडे\nभोजपुरी सिनेमा के हास्य अभिनेत्री रीतू पांडे बहुते कड़ा संघर्ष का बाद एह मंजिल पर चहुँपल बाड़ी. अब उनकर जगहा सुरक्षित हो चुकल बा आ उनुकर कई गो फिल्म सामने आ चुकल बाड़ी सँ. आजमगढ़ के फूलपूर के रहेवाली रीतू पांडे म्यूजिक अलबम से आपन अभिनय के उड़ान शुरु कइली आ गँवे गँवे आगा बढ़त सिनेमा तक आ चहुँपली. कई गो फिल्मन में रीतू पांडे के दमदार किरदार दर्शकन के देखे के मिलल बा. रीतू पांडे भोजपुरी सिनेमा का साथ साथ टीवी सीरियल, जइसे कि “सी आई डी” आ “शक्तिमान”, आ मराठी सिनेमो में सफलता पा चुकल बाड़ी. सिनेमा में दर्शकन के हँसावल आसान ना होला बाकिर रीतू पांडे अपना हास्य अभिनय से दर्शकन के हँसावत हँसावत पेट दर्द करा देली. हालही में रिलीज फिल्म “दिल” में एगो कालेजिया लड़िकी के खूबसूरत किरदार कर के दर्शकन का दिलो दिमाग पर आपन छाप छोड़ दिहले बाड़ी.\nअभय सिन्हा के जंग\nदामाद चाहीं फोकट में के संगीत मुहुर्त


माई बाबूजी जब मम्मी आ डैडी हो गइले (बतकुच्चन 170) – Anjoria\nमाई बाबूजी जब मम्मी आ डैडी हो गइले (बतकुच्चन 170)\nमाई बाबूजी कब मम्मी डैडी हो गइल लोग केहू के पता ना लागल. बाकिर आजु टीचर के गुरू कहला पर बखेड़ा खड़ा करे के कोशिश हो रहल बा. एहसे कि ई उलटा चाल बा. कहल जाला कि आदमी के भाषा में ओकर संस्कृति लउकेला, संस्कार झलकेला. एहसे जब कवनो विजेता समाज हारल समाज के संस्कृति खतम करे के सोचेला त सबसे पहिले ओकरा भाषा के तूड़े के कोशिश कइल जाला. भारतो में भइल. आ दुख एह बात के बा कि ई कोशिश बहुत हद तक सफलो हो गइल काहे कि हमनी के सरकार कबो एह ला चिंतित ना रहल. ओकरा बस आपन सरकार बनत रहे, चलत रहे अतने के चिंता रहे. पुरनका जमाना मे कहल जात रहे कि अगर राजा के नियत में खोट आ जाव त देश में अकाल पड़ जाला. प्रजा के कष्ट झेले के पड़ेला. ई बाति आजुओ साँच बा. एहिजा के राजनेता हमेशा ई कोशिश करत रह गइले कि देश के समाज एकरस मत हो पावे. हमेशा एकरा के बाँट के राखे के कोशिश होत रह गइल. केहू के खराब मत लागो एह चिंता में वन्दे मातरम के राष्ट्रगीत ना बने दिहल गइल आ ओह गीत के राष्ट्रगीत के दर्जा दे दिहल गइल जवना के रचनाकार खुद बतवलन कि ई गीत जार्ज पंचम के बखान करे खातिर लिखल गइल रहे. सरकार बनावे चलावे का फेर में समाज के बाँट के राखल गइल. एक के दोसरा पर भारी बतावे के कोशिश के हाल ई हो गइल कि आजु देश में कुछ जगहा कुछ लोग के जियल मुहाल हो गइल बा. बात चिंता के बा बाकिर कतहूँ चिंता झलकत नइखे. कोशिश हो रहल बा कि खबर मत बन पावे ई सब खबर. आ अगर केहू साँच कहे पर आमादा हो जात बा त ओकरा के गलत ठहरावे में लाग जात बा बाकी लोग.\nबुझात रहो हमरा एहसे का? हम त बतकुच्चन करे आइल बानी बतकुच्चन कर के चल जाएब. माई बाबूजी के लोग मम्मी डैडी कहे लागल त ई भाषा के मजबूती का चलते ना भइल देखा देखी चले के भेड़चाल का चलते भइल. कहे के त कहल जाला कि भाषा मजबूत होले दोसरा भाषा के शब्द अपना लेबे से. हर भाषा में दोसरा भाषा से आइल शब्द शामिल होत रहेला. आजु दुनिया के सबले बड़ भाषा अंगरेजी के महारत हासिल बा दोसरा भाषा से आइल शब्द अपना लिहला में. हिन्दी के साहित्यकार लोग हालांकि एह बात के पसन्द ना करे आ हिन्दी में भरसक संस्कृत से आइल शब्द पर जोर दिहल जाला. बाकिर भोजपुरी में अइसन ना भइल. कारण ई रहल कि एहिजा व्याकरणाचार्य लोग के कमी रहल. भोजपुरिया समाज के लोग भर दुनिया में छितराइल बा. हर जगहा के शब्दन के अपनावे में माहिर होला ई लोग. भोजपुरी में अरबी फारसी से आइल शब्द ओतने मिली जतना अंगरेजी से आइल शब्द. एहिजा जोर सहजता पर रहल. जीभ लटपटाव ना बोले में एहसे सहज शब्द अधिका प्रचलित हो गइली सँ, संयुक्ताक्षर वाला शब्दन पर समाज के कैंची चल गइल. स्टेशन टीसन हो गइल आ मास्टर साहब माटसाहब हो गइले. गुरू गुण हो गइल आ गुरू के हमेशा गुरुजी कहिके संबोधित कइल गइल. अब गुरुजी के गुरू कहल जाव, टीचर कहल जाव, मास्टर कहल जाव भा माटसाहब का फरक पड़त बा. बस आदर होखे के चाहीं उनुका ला. माई बाप त जनम दिहलें बाकिर जीवन जिए के सलीका आ माध्यम त गुरूएजी सिखवले.\nअब आखिर में तनिका चरचा टीचरो डे के कर लिहल जाव. हमनी किहाँ गुरू पुर्णिमा के प्रचलन रहल. आ चुकचन्दा के. गणेश चतुर्थी का दिने स्कूल से लड़िकन के झुण्ड निकलत रहुवे गावत बजावत आ भर गाँव घूम घूम के चदा बटोरल जात रहुवे गुरूजी ला. चतुर्थी से चउथ बनल दिन बटोरल जात ई चंदा चुकचंदा बन गइल. चउथचंदा बिगड़ के चुकचंदा बन गइल एह पर ढेर चिंतित होखे के जरूरत अब नइखे काहे कि अब एह तरह के चंदा नइखे बटोरात. अब सीधे फीस ले लिहल जात बा तरह तरह के नाम से. गुरूजी लोग कर्मचारी बन के रहि गइल बा शिक्षा के बाजार बना देबे वाला व्यवसायियन का दुकान पर. तबहियों गुरूजी लोग के बार बार प्रणाम.\nPrevious Post: टटको में टटका खबर : 28 सितंबर 2014, अतवार\nNext Post: खबर सुन के रामचेला नर्भसा गइले


मैना: वर्ष -2अंक - 32 - मैना: भोजपुरी साहित्य क उड़ान (Maina Bhojpuri Magazine)\nHome पुरान अंक भोजपुरी पत्रिका मैना: वर्ष -2अंक - 32\nमैना: वर्ष -2अंक - 32\nकबले देह बिकाई? - रामनारायण उपाध्याय\nएक देह पर सइ-सइ बोझा, कइसे आज खिंचाई\nचाउर, दाल, नमक हरदी में-कबले देह बिकाई?\nगलती पर गलती करि-करि के, लइका कइनी सात,\nभइल बिलाला खइला बेगर, भेंटत नइखे भात,\nतन उघार बा, कपड़ा नइखे, मिलतो कहाँ दवाई? एक देह पर...\nमहंगाई में भुलाईल रिस्ता - डाo उमेशजी ओझा\nईयाद करी छठी माई के गीत “पांचऽ पुतऽर आदित हमारा के दिहिना, धिअवा मंगिले जरुर” छठ माई के परब करेवाली आजुओ ई गाना गावेली. आ सुनहु में ई गाना के बड आनन्द आवेला. यानी कि जब ई गाना के प्रचलन शुरू भईल होई ओहघरी आबादी कम होई. आजू के लोग से दिल से पूछी त केहू पांच गो लईका ना चाहत होईहे. जईसे जईसे समय बदले लागल कम परिवार होखे लागल. ओह घरी एगो घर में रिस्ता के भरमारी रहत रहे.\nजाए के बा दोसर देसवा - प्रिंस रितुराज दुबे\nबबुनी रेवे रेवे जनि करS कार (काज)\nजाए के बा दोसर देसवा\nजहवाँ मिलिहे नाया संसार\nजाए के बा दोसर देसवा।\nमाई बाबु के बा नाया अवतार\nसबके तू राखिय ख्याल\nपं. व्रतराज विकल - संतोष पटेल\n(16 जून 2015)


टटका खबर : बुध, 29 जुलाई 2015 (अबेर) – टटका खबर\nJul 29, 2015 News in Bhojpuri, टटका खबर, भोजपुरी में खबर., यकूब मेमन, यादव सिंह\nमानवता आ देश के दुश्मन याकूब मेमन के फाँसी रोके खातिर दीहल याचिका आजु सुप्रीम कोर्ट खारिज कर दिहलसि. ओने महाराष्ट्र के राज्यपाल दुबारा मिलल दया याचिका खारिज कर दिहलन. अब रह गइल राष्ट्रपति का लगे फेरू भेजल दया याचिका जवना के खारिज करे के सलाह केन्द्र सरकार दे दिहले बिया. बाकिर राष्ट्रपति ओकरा बाद सालीसिटर जनरल से सलाह मँगले आ आखिरकार उनुको किहाँ से दया याचिका खारिज हो गइल. अब याकूब मेमन के काल्हु सबेरे फाँसी दे दीहल जाई. फाँसी के पहिले कइल जाए वाला मेडिकल जाँच में याकूब सही सलामत मिलल बा आ ओकरा के फाँसी चढ़ावल जा सकेला.\nयाकूब के फाँसी के फैसला के पूरा देश स्वागत कइले बा बाकिर अतना बड़हन देश में कुछ कुकुर जरूर फेंकरत बाड़े. ओह लोग के लागत बा कि बाप भा पति मरे वाला बा. भगवान ओह लोग के मन के शान्ति देसु.\nसुप्रीम कोर्ट आजु केन्द्र सरकार के ओह निवारक याचिका के ठुकरा दिहलसि जवना में राजीव गाँधी के हत्यारन के फाँसी देबे के गोहार लगावल रहुवे.\nराज्‍यसभा के प्रवर समिति के सुझावल संशोधन के मंजूरी दे दिहलसि केन्‍द्रीय मंत्रिमंडल. अब वस्‍तु आ सेवा कर का चलते राज्य सरकारन के होखे वाला नुकसान के भरपाई केन्द्र सरकार का तरफ से पाँच बरीस कइल जाई. पहिले एकरा के पाँच बरीस ले देबे के बात कहल रहे जवना से हो सकत रहे कि पहलहीं बन्द क सकत रहे केन्द्र. अब पाँच बरीस ले भरपाई कइल जरूरी हो जाई.\nकेन्द्रीय मंत्रिमंडल आजु नया उपभोक्‍ता संरक्षा विधेयक 2015 आ अपहरण निरोधक विधेयको के मंजूरी दे दिहलसि.\nदिल्‍ली उच्‍च न्‍यायालय आजु दिल्ली सरकार से अपना विज्ञापन खातिर कइल खरच प नाराजगी जतावत हिसाब देबे के निर्देश दिहलसि.\nअफगानिस्‍तानी अधिकारियन के कहना बा कि अफगानिस्‍तान तालिबान के सरगना मुल्‍ला मोहम्‍मद उमर के मौत त कई बरीस पहिलहीं हो चुकल बा. एह बयान पर तालिबान का तरफ से कवनो बयान नइखे आइल.\nबर्मिंघम में इंग्लैंड का साथे एशेज क्रिकेट श्रृंखला के तिसरका टेस्ट का पहिला दिने ऑस्ट्रेलिया के पारी महज 136 रन पर समेटा गइल. पाँच मैच के सीरिज में दुनू देश एक एक मैच जीत के बरोबरी पर बाड़े.\nअखिल भारतीय आयुर्विज्ञान संस्‍थान के मुख्‍य सतर्कता अधिकारी रहल संजीव चतुर्वेदी आ एनजीओ गूंज के संस्‍थापक अंशु गुप्‍ता के साल 2015 के रैमॉन मैगसासे पुरस्‍कार खातिर चुनल गइल बा.\nगोवा के मुख्यमंत्री रहल कांग्रेसी नेता दिगंबर कामत अमेरिकी कंपनी लुईस बर्जर से कवनो तरह के घूस लेबे से इनकार करत जाँच करे वाला अधिकारियन से कहलन कि ना त ऊ कबो एह कंपनी से मिललें ना त बात कइलें, ना घूस लिहलें.\nजीतन राम माँझी के मिलल जेड प्लस सुरक्षा का बाद अब राजद सांसद रहल राजेश रंजन उर्फ पप्पू यादव के वाई सुरक्षा दे दीहल गइल. जदयू एकरा के साजिश बतावत बावे.\nसेना असम में कार्बी पीपुल्स लिबरेशन टाइगर के तीन गो आतंकवादियन के मार गिरवले बिया. ओहनी के तीन गो ट्रेनिंग शिविरि जे भसा दीहल गइल बा.\nनौसेना आ थल सेना का बाद अब वायुओ सेना आपन बहाली प्रक्रिया के ऑनलाइन क दिहलसि. अब लिखित आवेदन देबे जरूरत ना पड़ी. सगरी प्रक्रिया आनलाइन होखी. एकरा ला वेबसाइट बनावल गइल बा – http://airmenselection.gov.in\nअखिलेश यादव सरकार फैसला कइले बिया कि नोएडा के प्रशासक यादव सिंह के कइल घोटाला के जाँच सीबीआई से करवावे का फैसला का खिलाफ सुप्रीम कोर्ट में अपील करी.\nउत्तर प्रदेश के रामपुर में मंदिर के सफाई करत एगो नवही के गोली मार के मुआ दिहला का चलते ओहिजा दंगा भड़क गइल बा. काल्हु मंगल क दिने कूप गाँव में दुनू समुदाय के लोग का बीच भइल झगड़ा का बाद आज के वारदात कइल गइल. रामपुर सपा सरकार के कद्दावर मंत्री आजम खान के इलाका ह.


एतना उतार चढ़ाव में सांच कहाँ ? – Anjoria\nJul 25, 2011 भोजपुरी, लस्टम पस्टम\nबात चलल लस्टमानंद से कि साँच का होला. बाबा कहले साँच त हमरा के लइकाईं से हरान कइले बा. लईकाईं में पढ़नी कि बुद्ध आ महाबीर साँच के खोज में घर बार त्याग दिहले. बाकी ए घरी त साँच के खोजे खातिर दुनिया भर के जाँच कमीशन बइठ जाला. पहिले के राजा लोग साँच जाने खातिर आपन भेस बदलि के रात के गांव गांव घूमत रहे कि उनकरा बारे में प्रजा के का विचार बा. अपना बारे में प्रजा के विचार जान के ऊ लोग के राजपाट चलावे में बड़ा ही मदद हासिल होखे. वइसे साँच के रूप बड़ा ही कठिन होला. अब देखीं ना रउए, एगो गिलास में आधा गिलास पानी भरल बा. केहू कही कि आधा गिलास खाली बा, अउर दूसर के नजर में उ गिलास आधा भरल बा. अब दूनो बात त साँचे बा, बाकी एहिसे देखे वाला के नजरिया के पता चल जाला. अब देखे वालन के नजर के फेरे त रहे कि सीता मईया के अग्नि परीक्षा का बादो अपना पर लांछन सहे के पड़ल अउर उनकरा अयोध्या के राजमहल छोड़ के जंगल में बाल्मीकि ऋषि के आश्रय लेवे के पड़ल.\nअब सवाल करे वाला लोग इहो पूछेला कि राजा रामचंद्र मर्यादा पुरुषोत्तम रहलन अउर ऊ त साँच जानत रहलन कि सीता मईया एकदम पवित्र रहली. तऊ चुप काहे लगा गइलन ? साँचो. साँच का बारे में जानल अउर बूझल एतना सहज नाहीं होला. जिनगी के साँच जाने खातिर सिद्धार्थ घर छोड़के बाहर निकललन अउर गौतम बुद्ध हो गइलन. जिनगी के साँच उनुके “सम्यक दर्शन” में भेंटाइल. ओहिजे एक अउर राजकुमार महावीर के ई साँच “स्यादवाद” में भेंटाइल. असल में सब रास्ता एके ओर जाला, बाकी चले वाला अपना अपना नजर से साँच खोजेला. अब अइसना में एगो कहानी याद आवऽता.\nएगो गाँव में हाथी आइल. ओह गाँव में कई गो सूरदास भाई रहे लोग. हाथी का बारे में लोग से सुन के उहोलोग के जाने के मन भइल कि हाथी कइसन होला. टोहत टोहत पहुँच गइल लोग हाथी का लगे, अउर छू छू के हाथी के जानल लोग. अब घरे लवटि के आपस में चर्चा करे लागल लोग. जे पोंछ धइले रहे ऊ कहल कि हाथी त मोटका रस्सी लेखा बा, कान धरे वाला कहल कि बड़का सूप लेखा. गोड़ छुवे वाला के मोटका खंभा लेखा त सूंढ़ छूवे वाला के हाथी मोटका पाइप लेखा लागल.\nअब रउए बताईं कि ओहसब में से के गलत रहे ? अब एकर जबाब एतना जल्दी रउआ वइसहीं ना खोज पायेब जइसे सरकारी आयोग सब सालो साल बितला का बादो असल अपराधी के ना खोज पायेला लोग. जवन आयोग छह महीना के भीतर रिपोर्ट देवे खातिर बनी, जान लीं कि ऊ बारह साल बाद पहिलका रिपोर्ट दाखिल करी, एकरा बाद ओह आयोग के रिपोर्ट के सच्चाई जाने खातिर दोसर आयोग बइठी. साँच के जाँच एहि तरह चलत रही काहें कि राजनीति के एताना उतार चढ़ाव के बीच साँच के खोज पावल ओतने कठिन बा जेतना ई बूझ पावल कि गिलास आधा खाली बा कि आधा भरल.\nएकरा बादो रउआ ना मानब आ आगे बढ़ के साँच खोजत रहब त ऊ हथिये लेखा रउआ साँच के महसूस कर पाइब.\nOne thought on “एतना उतार चढ़ाव में सांच कहाँ ?”\nवाह! बहुत बढ़िया .आजकल साँच के जाँच के आंच लगा दिया त बा .


अब भोजपुरी सिनेमा में डेग धरीहें पायल रोहतगी – टटका खबर\nपटना 01 जून (वार्ता) बॉलीवुड अभिनेत्री आ रियलिटी शो बिगबॉस अउर नचबलिये से फेमस भइल पायल रोहतगी भोजपुरी सिनेमा में एक्टिंग करे आवत बाड़ी.\nये क्या हो रहा है, प्लान, चेतना, दिल कबड्डी समेत कई हिन्दी फिलिमन में काम कर चुकल पायल रोहतगी भोजपुरी फिलिम “हल्फा मचाके गईल” से भोजपुरी सिनेमा में डेग धइले बाड़ी. ई फिलिम आजु बिहार आ झारखंड में रिलीज हो रहल बा. पायल एह फिलिम में मेहमान कलाकार का रूप में आइल बाड़ी.\nफिल्म के प्रमोशन करे पटना आइल पायल रोहतगी कहली कि ‘हल्‍फा मचाके गईल’ बहुते बढ़िया फिलिम बा आ हम एकरा में स्‍पेशल एपीयरेंस में नजर आएब. एकरा के बहुते बड़हन पैमाना पर आ निकहा तरीका से बनावल गइल बा. उम्मीद बा कि देखहूंवाला एकरा के पसन्द करीहें.\nहिंदी का अलावे तमिल, तेलगू आ अंग्रेजी फिलिमन में काम कर चुकल पायल रोहतगी बतवली कि ऊ हर ओइसन फिलिम में काम कइल चाहेली दवन उनिका के एकरा ला उकसावे, चाहे ओह फिलिम के भाषा जवने होखो.\nपायल रोहतगी बतौर निर्माता भारत के पहिला ओलंपिक पदक विजेता रेसलर के डी जाधव का जिनिगिओ पर एगो फिलिम बनावे जात बाड़ी जवना में के डी जाधवन के भूमिका पायल रोहतगी के मंगेतर आ ओलपिंक विजेता संग्राम सिंह कऱीहें. एह फिलिम के निर्देशन श्याम बेनेगल से करवावे के कोशिश हो रहल बा.\nTags: पायल रोहतगी, भोजपुरी सिनेमा, हल्फा मचाके गईल


बतकुच्चन – १४ – Anjoria\nबतकुच्चन – १४\nJun 8, 2011 बतकुच्चन\nजमाना औचक चहुँप के भौचक करे के चल रहल बा त सोचनी आजु एही चक पर कुछ बकचक कइल जाव. चक कहल जाला जमीन के कवनो बड़का खण्ड के आ एही से जमीन के छोट छोट टुकड़ा मिला के चक बनावल जाला त ओकरा के चकबन्दी कहल जाला. अब चकबन्दी के शाब्दिक अर्थ त इहे भइल बाकिर व्यावहारिक अर्थ देखल जाव त ऊ चक दोसरो तरह के हो सकेला. जइसे कि अपना वोटरन के चक. आ ओह चक के बान्हि के अपना साथे राखे वाला चकबन्दी खातिर आपन पावर देखावल. कबहु कवनो आफिस में चहुँप के ओहिजा के सेवा लेबे वाला लोग के प्रभावित कइल जा सकेला. पहिले का जमाना में राजा रात बेरात आपन परिचय छुपाके अपना प्रजा के हाल जानत रहे लोग. अबके राजा भा रानी आपन परिचय छुपा के ना, देखावत घूमेला काहे कि ओह से अपना वोटरन के चकबन्दी करे में सुविधा होला. अब एही से अपना राजनीति के चकचक भा चकाचक कइल जाला.\nचक आ चाकर में कवनो आपसी संबंध ना होला. चाकर ओकरा के कहल जाला जे चाकरी करे, रउरा हुकुम पर राउर सेवा करे. नेता लोग के जनता आपन चाकर बनावल चाहेले बाकिर नेता लोग धीरे से कब जनते के आपन चाकर बना लेले से पता ना लागे. चाकर आ चकइठ के एके मतलब होला बाकिर चकइठ मोट झोंट आ विशाल होला. काम के आलसी आ पेट के तेज चाकर त मोटइबे नू करी आ तब ओकरा चकइठ बने में देरे कतना लागी. देखीला ना, नेता लोग कतना चकइठ हो जाला. चक से चकमा आ चकला दुनु होला बाकिर चकमा आ चकला के चक से कवनो नाता ना होला. चकमा दिहल त चकइठ चाकरन के रोजे के काम हऽ. चकला त रोटी बेले वाला प्लेटो के कहल जाला जवना पर बेलन से रोटी भा कुछ दोसर बेलाले आ ओहू जगहा के जहाँ वारांगना रहेली सँ. देख लीं फेर एगो शब्द में एगो मात्रा के अंतर से कतना कुछ बदल जाला काहे कि वीरांगना, बहादुर महिला, आदर के पात्र होली जबकि वारांगना, बेसवा, घिन के. देख लीं एके चक के चकफेरी करत कहाँ से कहाँ आ गइनी.\nबतकुच्चन – १३\n2 thought on “बतकुच्चन – १४”\nहम जेयादे चकचक ना करत बस इहे कहबि कि इ लेख चकाचक बा। वइसे चक, नचनी (करघा में के एगो लकड़ी)के भी कहल जाला। वइसे आजकल लोग भकचोन्हर के चकचोन्हर भी कहता। कहीं-कहीं चकवा चिरई के चक भी कहल जाला अउर पहिया के भी..माने चक्का के चक हो गइल बा। खैर कवन चक कवने चक से जुड़ल बा इ त हमरा पता नइखे पर इ जरूर पता बा की अपना चक बढ़ावे की चक्कर में हर चकदार कवनो ना कवनो भस्टाचार चकदार से जरूर जुड़ल बा।। भारत के राजनीति अउर परसासन एगो एइसन चक हो गइल बा जवने घाँसि-पाति ही जेयादे उग रहल बा। समय निकालि के ए चक के साफ-सफाई जरूरी बा।\nबहुत बहुत धन्यवाद प्रभाकर जी,\nरउरा कहल बाति से मजा आ जाले. अलग बात बा कि बहुते कम लोग दोसरा के लिखल पर टीका टिप्पणी करेला आ इहे हमनी के सबले बड़ कमजोरी बा. हर आदमी का लगे कुछ अइसन मिल जाई जवन दोसरा खातिर थाती बन जाव. अंग्रेजी अखबारन में देखीले कि एक एक पोस्ट पर सैकड़न में टिप्पणी आवेला. टीका टिप्पणी ना मिलला से समुझे में ना आवे कि जवन परोसात बा तवन सामने वाला के नीक लागत बा कि ना.


सगरी बड़कन के मैदान में उतारी भाजपा – टटका खबर\n(टटका खबर, शनीचर, आषाढ़ पूर्णिमा, 2078 विक्रमी)\nगुरु पूर्णिमा का पावन पर्व पर रउरा सभे के हार्दिक अभिनन्दन.\nएगो बड़हन आ स्वागतजोग फैसला कइले बिया भाजपा कि अगिला साल होखे जा रहल उत्तर प्रदेश विधानसभा चुनाव में अपना सगरी बड़का नेता के मैदान में उतारी. मुख्यमंत्री, उपमुख्यमंत्री, प्रदेश अध्यक्ष, महामंत्री सभे के चुनाव लड़े के पड़ी. जनतंत्र में होखहूं के अइसने चाही कि जनता के समर्थन से जीत के आइले लोग सरकार चलावे. मैदान में हारल कवनो नेता भा नेतइन चुनाव में हरला का बादो सरकार में मत आवे.\nएगो बड़हन उल्का पिंड धरती का ओर तेजी से बढ़ल आवत बा बाकिर वैज्ञानिकन के कहना बा कि घबड़इला के जरुरत नइखे. ऊ उल्कापिंड अबकियो बेर धरती का बगल से गुजर जाई जइसे ऊ हर बेर गुजरत आइल बा. इहे उल्कापिंड फेरु तेरह बरीस का बाद धरती का बगल से गुजरी. ई उल्का पिंड परसो घरती का सबले नजदीक होखी बाकिर ई नजदीक वाली दूरी करीब 45 लाख किलोमीटर के बा.\nपंजाब सरकार में कैप्टेन के औकात देखा चुकल कांग्रेस के अब ओकर पुरनका अध्यक्ष आपन ओरहन ले के सामने आइल बाड़न. पिछला अध्यक्ष सुनील जाखड़ कहलन कि ऊ अमरिंदर आ सिद्धू का बीच को मतभेद सलटावे में हमेशा आगे रहलन बाकिर पार्टी उनुके के सलटा दिहलसि. कैप्टेन के बड़ाई करत कहलन कि ऊ बहुते चतुराई से किसान आन्दोलन के दिल्ली का बोर्डर पर भिजवा दिहलन. अगर दोसर कवनो मुख्यमंत्री रहीत त किसान आन्दोलन के मार पंजाबे सरकार के झेले पड़ल रहीत. बाकिर आलाकमान उनुको ना सुनलसि,\nराज्यसभा में बेहूदा हरकत करे वाला तृणमूलिया सांसद शान्तनु सेन के मौजूदा सत्र खतम होखे तक सदन से निकाल दीहल गइल बा.\nकोरोना का महामारी का बीच टोक्यो ओलंपिक शुक का दिने शुरु हो गइल. बाकिर कवनो स्टेडियम में दर्शकन के मौजूदगी देखे के ना मिली आ एह चलते खिलाड़ियन के प्रदर्शन फीका होखे के अनेसा जतावल जा रहल बा. उद्घाटन समारोह में भारत के तिरंगा उठावे के मान छह बेर के विश्व चैंपियन मेरी कोम आ पुरुष हॉकी के कप्तान मनप्रीत सिंह के मिलल.\nपश्चिमी महाराष्ट्र आ कोंकण इलाका में होखत भीषण बरखा का चलते तबाही के दौर जारी बा. अलग अलग हादसा में कुल मिला के नाहियो त तीन दर्जन लोग के मौत भइला के खबर बा.\nसीरीज जीतला का बावजूद बीसीसीआई क्रिकेट टीम अपना तिसरका एकदिना में श्रीलंका टीम से हार गइल. पहिले बल्लेबाजी करे उतरल बीसीसीआई टीम 43.1 ओवर में 225 रन बना पवलसि जवना के श्रीलंका टीम महज 39 ओवर में सात विकेट गंवाके हासिल कर लिहलसि.\nकाल्हु शुक का दिने देश के शेयर बाजार लिवालन का हाथे रहल बाकिर छनकल निवेशक अबहियों खुल के खेले के तइयार नइखन लउकत. दिन भर तेजी में बनल रहल बाजार उपरी बेरा आपन तेजी ना सम्हार सकल. तबो ले दे के बाजार पिछला हप्ता के सबले ऊँचाई पर बन्द भइले. रिलायंस के नतीजा बाजार बंद भइला का बाद आइल आ ओकर असर सोमार का दिने देखे के मिल सकेला. जानकारन के कहना बा कि अब उमेद कइल जा सकेला कि बाजार नया ऊँचाई का ओर डेग बढ़ावे.\nTags: उत्तर प्रदेश, उल्कापिंड, किसान आन्दोलन, कैप्टेन अमरिंदर सिंह, क्रिकेट, टोक्यो ओलंपिक, पंजाब, भाजपा, महाराष्ट्र, विधानसभा चुनाव, शेयर बाजार\n«« गाँवे-गाँव सचिवालय आ जिले-जिला मेडिकल कॉलेज\nहिन्दुवन के जाति में बांट लड़वावे ला बेचैन बाड़े विपक्षी »»


विधायक रहल पूजा पाल के निकाल दिहलसि बसपा – टटका खबर\nइलाहाबाद,21 फरवरी (वार्ता). बहुजन समाज पार्टी अपना विधायक रहल पूजा पाल प अनुशासनहीनता बरते के आरोप लगावत अपना गोल से निकाल दिहलसि.\nबसपा के इलाहाबाद-मिर्जापुर मंडल के जोनल कोआर्डिनेटर अशोक कुमार गौतम आजु बतवलन कि शहर पश्चिमी विधानसभा से दू बेर विधायक रहल पूजा पाल बसपा कार्यकर्तन के अनदेखी करत रहली आ अपना इलाका प धेयान ना देत रहली ह. उनुका प गोल के कायदा ना माने के आरोपो बावे.\nकहलन कि विधानसभा चुनाव 2017 का बाद से ऊ बसपा से कवनो तरह के सहयोग ना करत रही. कहलन कि बसपा में नियम कायदा ना मानेवालन के जगहा ना होला, चाहे ऊ कतने बड़ नेता होखसु.\nगौतम कहलन कि इलाहाबाद आ फतेहपुर में जनाधार तेजी से बढावे खातिर संगठन के जिला कमेटी में बदलाव करत दीप चंद गौतम, एडवोकेट के अवधेश गौतम का बदले नया जिलाध्यक्ष आ अभिषेक गौतम एडवोकट के फतेहपुर के जिलाध्यक्ष बनावल गइल बा.\nवइसे जानकार बतावत बाड़न कि करीब 13 बरीस से बसपा से साथ निभावत विधायक रहल पूजा पाल ्पना नया सियासी नाव पर सवार होखे के तइयारी क लिहले बाड़ी. भाजपा से उनुकर नजदीकि बढ़े के बाति हवा में तैरत बा. एकरे भनक लागत बसपा सुप्रीमो का निर्देश पर उनुका के गोलबाहर क दीहल गइल बा.\nजाने जोग इहो बा कि 2004 के आम चुनाव में फूलपुर से समाजवादी पार्टी के टिकट पर अतीक अहमद सांसद चुनाइल रहलें. ओकरा बाद इलाहाबाद पश्चिम विधानसभा सीट खाली भइला पर उपचुनाव में सपा अतीक के छोट भाई मो. अशरफ के टिकट दिहले रहे सपा आ बसपा राजू पाल के लड़वले रहल. ओह चुनाव में राजू पाल अशरफ के हरा दिहले रहलें.\nहालांकि पहिला बेर विधायक बनल राजू पाल के कुछेके महीना बाद 25 जनवरी 2005 के दिनदहाड़े गोली मार के हत्या क दीहल गइल. ओकरा बाद 2007 के विधानसभा चुनाव में बसपा राजू पाल के पत्नी पूजा पाल के टिकट दिहलसु आ पूजा इलाहाबाद पश्चिमी सीट से अतीक के भाई अशरफ के हराके विधायक बन गइली. साल 2012 का चुनावो में उहे जीतल रहली.\nTags: अतीक अहमद, पूजा पाल, बसपा


मेघा घोष संगे नैना चार करीहें प्रवेश लाल – Anjoria\nभोजपुरी के युवा स्टार जूनियर निरहुआ प्रवेश लाल यादव अब नयकी अदाकारा मेघा घोष से नैन लड़इहें. मेघा के खूबसूरती प्रवेश के अतना दिवाना बना दिहले बिया कि अब ऊ ओकरा के आपन बनावे के सोच लिहले बाड़न. आ ई सब कुछ रउरा देखब ट्राकी फ्रेम्स के बैनर में बनत निर्माता स्वप्नदीप के फिल्म “राजा के रानी से प्यार हो गईल” में. एह फिल्म में प्रवेश आ उड़िया बांग्ला फिलिमन के अभिनेत्री रहल मेघा घोष के लव एंगल बा. बतावल जात बा कि “राजा के रानी से प्यार हो गईल” एगो कम्पलीट रोमांटिक फिलिम बावे. एह में शुभीओ शर्मा बाड़ी.


मनोज तिवारी के क्रिकेट मंदिर आ अउरी फिल्मी खबर – Anjoria\nमनोज तिवारी के क्रिकेट मंदिर आ अउरी फिल्मी खबर\nपंकज केसरी के बल्ले बल्ले\nभोजपुरी सिनेमा के सुपर स्टार पंकज केसरी के आजु काल्हु बल्ले बल्ले हो रहल बा. हालही में रिलीज उनुकर फिलिम त्रिनेत्र आपन पचासवाँ दिन मनवले बा त उनुकर आवे वाली फिल्म “जुदाई” आ “प्यार जिंदाबाद बा” दर्शकन का बीच हॉट केक बन गइल बा. सभे आतुर बा ओकरा के देखे खातिर. पंकज केसरी भोजपुरी के पहिला अभिनेता बाड़न जे दक्षिण भारतीय सिनेमो में आपन पैठ बना लिहले बाड़न. फिल्म ‘त्रिनेत्र’ में पंकज केसरी के अभिनय के जबरदस्त धूम मचल बा. आजुकाल्हु जब भोजपुरी के बड़की बड़की फिल्म बॉक्स ऑफिस पर ढेर हो रहल बाड़ी सँ ओहिजा त्रिनेत्र के मिलल कामयाबी शान के बाति बा. एह फिल्म में पंकज का साथ साथ विनय आनंद, विजय लाल यादव, समर्थ चतुर्वेदी , सीमा पांडेय, दिव्या द्विवेदी, रूबी सिंह आ नवोदित पूजा सिंह मुख्य भूमिका में बावे लोग. पंकज केसरी एह घरी अपना आवे वाली फिल्मन के प्रोमोशन में लागल बाड़े. एहि महीना उनुका हैदरोबाद जाये के बा जहाँ उनुकर एगो तेलुगू फिल्म के शूटिंग होखे वाला बा.\nफौलादी तेवर वाला सुशील सिंह छा गइल बाड़न\nकलर्स टीवी चैनल के धारावाहिक भाग्यविधाता से घरे घरे चिन्हाये लागल सुशील सिंह के भोजपुरिया एंग्री यंगमैन के उपाधि मिलल हम हईं मुन्ना भईया से. फिल्म सुपर हिट हो गइल त सुशील सिंह के चरचा हर जुबान पर चढ़ गइल. सुशील सिंह के एने कई गो फिल्म ताबड़तोड़ आवे वाली बाड़ी सँ जवना में केहू हमसे जीत ना पाई, राम लखन, अग्निकुण्ड, फौलाद वगैरह खास बाड़ी सँ. भोजपुरी फिल्म के दुनिया में कलाकार त बहुते बाड़े बाकिर आपन लोहा मनवावे वाला गिनले चुनल बाड़े जवना में सुशील सिंह के नाम शान से शामिल बा. एह एंग्री यंग मैन के जलवा आजु पूरा भोजपुरी फिल्मोद्योग में छा गइल बा.\nगजब सीटी मारे भईया तोहार साली\nहालही में दू गो भोजपुरी फिल्मन के लांचिंग मुंबई के ब्लू वाटर हॉल में कइल गइल जवना में से गजब सीटी मारे भईया तोहार साली के निर्देशन एस॰एस॰ललित करीहे. फिल्म के निर्माण आर॰एस॰ तिवारी आ एस॰के॰ मेहता आर॰एन॰ इन्टरप्राइजेज का बैनर में करे जा रहल बाड़न. फिल्म के कलाकारन में उत्तम कुमार, बंगला फिल्मन के मशहूर नायिका मालविका बनर्जी, रवि शंकर तिवारी, राज मेहता, लिलिपूट वगैरह शामिल रहीहे.\nदूसरकी फिल्म के अबही नाम नइखे धराइल बाकिर एकर निर्माण रामुसा इंटरटेनमेंट का बैनर में होखे जा रहल बा. एहू फिल्म में उत्तम कुमार के मुख्य भूमिका बा. दुनु फिल्म के कथा आ परिकल्पना एस एस ललित के बा.\nलांचिंग का मौका पर रवि शंकर तिवारी आ सारिका के जन्मदिन के केको काटल गइल. मौका पर बधाई देबे वालन में सुपर स्टार मनोज तिवारी समेत अनेके गणमान्य लोग मौजूद रहेॆ\nजान के बाजी के मुहुर्त\nपिछला दिने मुंबई के मशाला मंत्र बिल्डिंग में आर सी कम्युनिकेशन आ गायत्री फिल्म इंटरटेनमेंट के फिल्म जान के बाजी के मुहुर्त करावल गइल. एह मौका पर मुख्य अतिथि जय प्रकाश सिंह नारियल फोड़ले आ सुदीप पाण्डेय गणपति के पूजा अर्चना कर के फिल्म के शुभ मुहुर्त करवले. जान के बाजी के निर्माता देवेन्द्र उपाध्याय आ राज चौधरी, आ निर्देशक\nशशिशेखर रहीहें. कहानी आ गीत शंकर सैदपुरी के लिखल बा आ संगीत रही राजेश राठौर के. फिल्म के कलाकारन में सुदीप पाण्डेय, गरिमा, अमित पाठक, अर्चिता मासी, डॉली यादव, प्रिया सिंह, मास्टर आशुतोष, कृष्णा पाण्डेय, अवधेश उपाध्याय, बबलू बवाली, रंजना राजपूत, विवेक सर्वेश, कमलेश ठाकुर, ओम जोशी, आ प्रीति सिंह के नाम शामिल बा.\nमनोज तिवारी क्रिकेट के मंदिर बनवावल शुरु कर दिहले\nपिछला विश्व कप का दौरान मनोज तिवारी एलान कइले रहले कि अगर भारत विश्वकप जीत जाई त ऊ क्रिकेट के मंदिर बनवइहें. अब ओही वादा के पूरा करे खातिर मनोज तिवारी बिहार का कैमूर जिला में अपना गाँव अतरवलिया में क्रिकेट के मंदिर बनवावे का योजना में लाग गइल बाड़न. दस एकड़ जमीन पर एह मंदिर के निर्माण कइल जाई जवना में क्रिकेट के भगवान धोनी आ तेंदुलकर सहित कई खिलाड़ियन के मूर्ति लगावल जाई. जमीन तय करे के दिन महेन्द्र सिहं के जन्मदिन का दिने राखल गइल रहे. मनोज तिवारी के कहना बा कि ऊ चाहत बाड़े कि माँ कुण्डेश्वरी धाम आ क्रिकेट का मंदिर से कैमूर के पहिचान होखे लागे. आ उनुकर गाँव देश के पर्यटन मैप पर आ जाव. एह मंदिर का बगल में एगो क्रिकेट स्टेडियमो बनावल जाई जवना खातिर सरकार से आग्रह कइल कइल गइल बा. मनोज तिवारी एह कोशिश में लागल बाड़े कि मंदिर के शिलान्यास मुख्यमंत्री नीतीश कुमार का हाथे होखे. मंदिर आ स्टेडियम बनवावे पर एक करोड़ के लागत के अनुमान बा. ई सब एगो ट्रस्ट का माध्यम से होखी जवना के नाम ललित चंद्र ट्रस्ट राखल गइल बा. एह नाम में मनोज तिवारी के मातापिता के नाम शामिल बा.\nVinay Anand, Rajiv Dinkar, Khesari Lal, and Mantu Lal\nIt is boom time for Pankaj Kesri\nOne thought on “मनोज तिवारी के क्रिकेट मंदिर आ अउरी फिल्मी खबर”\nSumit Tiwari कहते हैं:\nजुलाई 16, 2011 को 2:39 अपराह्न पर\nVery nice manoj ji


How did Mahua Moitra who studied in America insult Bihar Bhojpuri: अमेरिका में पढ़ल महुआ मोइत्रा कइसे कर देली बिहार के अपमान? पढ़ीं... – News18 Hindi\nबड़ा अचरज हो रहल बा कि बंगाल के अतना पढ़ल लिखल सांसद महुआ मोइत्रा कइसे एक दोसरा सांसद के बिहारी गुंडा कह देली ? एह बयान के लेके खूब विवाद हो रहल बा...\nकलकत्ता के बड़ा बाजार के रवीन्द्र सरणी मोड़ पs बनवारी लाल लिट्टी-चोख बेच के ठेला समेटत रहन. सांझ होते उनका ठेला भिरी बंगली बाबू लोग के भीड़ लाग जात रहे. माछ-भात के शौखीन बंगली लोग सराह-सराह के लिट्टी-चोख के आनंद उठावत रहन. उनका बगले में दरभंगा के बिसेसर बबा पान के दोकान चलावत रहन. रात के नौ बज गइल रहे. दूनो जना दोकान बढ़ा के साथही घरे जाये लागले. बनवारी लाल कहले, हमरा दोकान पs रोज सैकड़ों बांगाली बाबू लिट्टी खाये आवे ले. कबो-कबो पलेट बढ़ावे में देरी हो जला तs खिसिअइबो करे ला लोग. लेकिन आज ले केहू बिहारी गुंडा ना कहलस. अब ई सोच के बड़ा अचरज हो रहल बा कि बंगाल के अतना पढ़ल लिखल सांसद महुआ मोइत्रा कइसे एक दोसरा सांसद के बिहारी गुंडा कह देली ? बिसेसर बाबा कहले, अइसे तs महुआ मोइत्रा के कहनाम बा कि ऊ ई बात नइखे कहली.\nबंगाल के मुखमंतरी बिधान बाबू के भी अपमान कइली महुआ\nदूनो जना जब डेरा पs पहुंचले तs देखले कि बजरंगी लाल के इहां चहल-पहल रहे. बजरंगी लाल बलियां के रहे वला रहन. उनकर लइका ऊहां जिला पंचाइत के सदस्य चुनाइल रहन. ओकरे खुशी में आज भोज रहे. बनवारी लाल, बिसेसर बबा के भी नेवता मिलल रहे. हाथ मुंह धो के दूनो जना बजरंगी लाल के घरे पहुंचले. उनका लोग के देख के बजरंगी लाल मजाक में कहले, बिहार के गुं… लोग के सोवागत बा. बजरंगी लाल के लइका अलख निरंजन बगले में बइठल रहन. उनका ई बात निमन ना लागल. कहले, बाबूजी ई हंसी करेवला बात नइखे. महुआ मोइत्रा के ई बयान बहुत बेजांय बा. ई बिहारी भाई लोग के अपमान करे वला बात बा. महुआ मोइत्रा तs अमेरिका में पढ़ल बाड़ी. बिदेशी बैंक में नौकरी कइले बाड़ी. का उनका नइखे मालूम कि बंगाल के आर्थिक तरक्की में बिहार-यूपी के बहुत बड़ा जोगदान बा ? बंगाल के सबसे नामी मुखमंतरी बिधानचंद्र राय के जनम तs पटना में भइल रहे. महुआ मोइत्रा तs बिधान बाबू के जन्मभूमि के भी अपमान कर देली. अगर बिहारी लोग गुंडा रहिते तs का बिधान बाबू के अतना शोहरत मिलल रहित ?\nअमेरिका में पढ़ाई कइले बाड़ी महुआ मोइत्रा\nबिसेसर बबा पूछले, ई महुआ मोइत्रा काहे अइसन बात कहली ? सुने में आवे ला कि ऊ बहुत पढ़ल लिखल बाड़ी ? अलखनिरंजन कहले, ई सही बात बा कि महुआ पढ़े में बहुत तेज रही. इसकूल के पढ़ाई कोलकत्ता में भइल. एकरा बाद ऊ पढ़े खातिर अमेरिका चल गइली. माउंट हौलिओक कौलेज मेसाचुसेट्स से ऊ मैथ अउर इकोनोमिक्स में ग्रेजुएशन कइली. एकरा बाद ऊ इनभेस्टमेंट बैंकर के रूप में नौकरी शुरू कइली. ऊ नामी मल्टीनेशनल फाइनेन्शियल कंपनी जेपी मौरगन में भाइस परसिडेंट रही. जैपी मौरगन के लंदन औफिस में ऊ काम करत रही. एही बीच ऊ डेनमार्क के फाइनेन्सर लार्स ब्रोसनन से शादी कर लेली. लेकिन उनकर शादी लंबा ना चलल अउर तलाक हो गइल. उनका भिरी पइसा अउर इज्जत वला नौकरी रहे. लेकिन तबहुंओ कुछ अलग कइल चाहत रही. ऊ नौकरी छोड़ के 2009 में भारत आ गइली अउर राजनीति में उतर गइली. ओह घरी उनकर उमिर 34 साल रहे. सबसे पहिले युवा कांग्रेस में शामिल भइली. राहुल गांधी से बहुत परभावित रही. लेकिन जब बंगाल में कांग्रेस कौमनिस्ट पाटी से समझौता करे लागल तs ऊ कांगरेस छोड़ के तृणमूल में आ गइली.\nपहिले भी बिबाद में रहल बाड़ी महुआ मोइत्रा\nअपना बेटा के बात सुन के बजरंगी लाल कहले, अरे राजनीत के बात छोड़s के भोज के इंतजाम देखs. लेकिन अलख निरंजन युवा नेता रहन, ऊ आपन बात पs डटल रहले. कहले, ममता दीदी तs अपना भाषण में सभ समुदाय के जोड़े के बात करेली, तब उनका पाटी के सांसद कइसे दोसरा राज्य के लोग के ओछ बात कह सकेली ? केहू से नीति के बिरोध हो सकेला लेकिन ओकरा के हम गारी-फजीहत तs ना कर सकेनी. केहू अनपढ़ कइले रहित तs ओकरा के नासमझ कहल जा सकेला. लेकिन बिदेश में पढ़ल महुआ मोइत्रा कइसे ई बात कह सकेली ? ऊ 2016 में तृणमूल के बिधायक बनली. 2019 में तृणमूल से सांसद बनली. अतना अनुभवी नेता के ई बेवहार, समझ से बाहर बा. एतना बात सुन के बेसरर बबा कहले, महुआ मोइत्रा पहिलुहों विवाद में आइल रही. 2018 में उनका पs आरोप लागल रहे कि जब ऊ आसाम गइल रही तs सिलचर हवाई अड्डा पs एगो महिला सिपाही पs हमला कर के ओकरा के घायल कर देले रही. तृणमूल के आठ नेता जनसंख्या रजिस्टर मुद्दा से जुड़ल एक कार्जक्रम में शामिल होखे सिलचर गइल रहन. जब पुलिस शांति बेवस्था कायम करे खातिर उनका लोग के हवाई अड्डा पs रोक लेलस तs महुआ मोइत्रा और महिला सिपाही में विवाद हो गइल रहे. जब ई बिबाद भइल तs ममता दीदी एह घटना के भाजपा के दुसपरचार कहले रही.\nबिहार में मचल बा बबाल\nबनवारी लाल बहुत देर से सभ कोई के बात सुनत रहन. ऊ पूछले कि बिहारी गुंडा कहे के बिबाद आखिर भइल काहे ? बिसेसर बबा कहले, भाजपा के सांसद निशिकांत दूबे के आरोप बा कि मोहुआ मोइत्रा उनका के बिहारी गुंडा कहले बाड़ी. संसदीय समिति के एगो बैठक के दौरान दूनो नेता में खूब बहस भइल रहे. जब कि महुआ मोइत्रा एह आरोप से इंकार कर रहल बाड़ी. निशिकांत दुबे के जनम बिहार के भागलपुर जिला में भइल बा. उनकर पढ़ाई भी भागलपुर में भइल बा. लेकिन ऊ सांसद बाड़े झारखंड के गोड्डा से. भागलपुर से गोड्डा बहुत नजदीक बा. सही बात का बा, मालूम नइखे लेकिन बिहारी गुंडा वला बेयान के बाद बिहार के राजनीत गरमा गइल बा. अब भाजपा के नेता तेजस्वी जादव से जबाब मांग रहल बाड़े जे बिधानसभा चुनाव में तृणमूल के परचार कइले रहन. आज तs निशिकांत दुबे लोकसभा में भी ई मामला उठा देले. अब बिहार के मान सम्मान के सवाल उठ गइल बा. अबहीं बतकही चलते रहे कि भोज के पांत बइठे लागल. बजरंगी लाल के आवत देख के बिसेसर बबा अउर बनवारी लाल दरी पs बइठ गइले. (अशोक कुमार शर्मा वरिष्ठ स्तंभकार हैं. यह उनके निजी विचार हैं.)


नवका रहन अउर चाल ढाल – Anjoria\nमार्च 23, 2015 जयंती पान्डेय, भोजपुरी, लस्टम पस्टम\nगरमी के पसीना से तर-बर भइल रामचेला हाफत-डाफत गुरू लस्टमानंद का लगे पहुँचले. सस्टांग दंडवत कइके आशीर्वाद लेहला के बाद रामचेला कहलन, गुरू आजकाल गउवों में बदलाव के बयार बड़ा तेजी से बहऽता.\nलस्टमानंद पूछलन, काहे? का हो गइल? समु के साथे त हर चीज बदल जाला. परिवर्तन त संसार के नियम हवे. एहिमें परेशान होखेला का बा?\nरामचेला कहले, गुरू पहिले बिआह होत रहे त बड़ा मजा आवे. एतने ले ना. बेटिहा किहां बारात पंहुचे आ जनवासा में लउंडा के नाच होखे त बुढ़उवो लोग मजा लेबे से पीछे ना रहत रहुवे लोग. लउंडवा सब नाचते-नाचत बुढ़ऊ लोग के अंचरा ओढ़ावे लागे अउर बुढ़ऊ बाबा ईया के पइसा देत होखस चाहे ना बाकिर लउंडवा के जरूर देस. तिलक आ बिआह में भातखई में भूईया बइठ के खइला के आपन आनंद रहे. जेकर दुआर जेतना बड़का ओकर ओतने बड़का हैसियत रहे. बड़का लोग किहां त एगो पाँत में हजार आदमी खा लेत रहलन बाकिर अब सभे व्यस्त हो गइल बा.\nबिआह में मरजाद त दूर अब साँझी खान बारात जाता आ रतिए खान लवटि आवता. भुईंया बइठ के पाँत में खाए वाला सिस्टम के साथे-साथ पूड़ी तरकारी आ दही-चिउरो खतम हो गइल. अब त का कहता लोग, बुफे सिस्टम में खियावे के.\nपता ना ई बुफे कहवां से आइल बा लेकिन एह सिस्टम में खाए वाला लोग लाज-हया घोर के पी गइल बा. ससुर होखस चाहे भसुर, ओ लोग के समनहीं कनिया लोग प्लेट में चम्मच हिलावत चपर-चपर मुँह चलावता लोग. एह बुफे में बड़-छोट के लेहाज नइखे रहि गइल. केहू, केहू के सोझा कवनो तरह खाता.\nदही चिउरा का जगह अब चाउमीन, पनीर, डोसा, इडली अउर ना जाने का का कचबच खाता लोग. अब रउए बताईं ई नवका रहन त पेट अउरी चाल-ढाल दूनो के निगलत बा कि नांही?\nबाबा लस्टमानंदो के ना बुझाइल कि का जवाब देस.


आतंक मे जियत जेहादी – बतंगड़ – 92 – Anjoria\nअगस्त 4, 2018 आतंक, जेहादी, बतंगड़\nहमनी के हिन्दुस्तानो गजब के देश ह. कहे के त लोकतंत्र बा बाकिर सगरी, एकाध गो के छोड़ के, राजनीतिक गोल राजवंशी परम्परा पर चलेली सँ. कांग्रेस के मलिकान नेहरु खानदान का लगे गिरवी राखल बा, त सपा के मुलायम परिवार, राजद के लालू परिवार, ममता के बनर्जी परिवार, त माया का जियते केहू दोसर सपनो ना देखि सके बसपा सुप्रीमो बने के. कश्मीर में अब्दुल्ला आ मुफ्ती परिवार का लगे आपन आपन गोल बा, आंध्र में नायडू परिवार, तमिलनाडु में करुणानिधि परिवार, अउर ओडिशा में पटनायक परिवार. देश के सुयोग से अगर एहमें कवनो निर्वंशी निकल जासु तबो पकिया तौर पर कहल ना जा सके के कि एह गोलन में लोकतंत्र आइए जाई. दोसरा तरफ बँवारा आ दहिनवारा गोल बाड़ी सँ जे एह बीमारी के छूत से बाचल बाड़ी सँ.\nकांग्रेस के मौजूदा अध्यक्ष पता ना कुंवारे मरीहें कि बाद में पता चली कि ई शादीशुदा हउवें आ कम्बोडिया भा कवनो दोसरा जगहा इनकर परिवार बसल बा. जवना आदमी के असल नाम, असल मजहब, असल डिग्री, असल नागरिकता का बारे में कुछ पकिया नइखे ओकरा बारे में कवनो बाति कहलो बेजाँय होखी. आ अगर ऊ जमानत पर चलत होखे त अउर सावधान रहे के जरुरत होला.\nत एही देश में इहो देखे के मिलल कि आपने सरकार गिरा के जश्न मनावल गइल. जेकर पद गइल ओकरा बारे में त दावा का साथे त कुछ कहि ना सकीं बाकिर जवना लोग के भक्त कहल जाला, ऊ लोग त गजबे के खुशी मनावल. लागल कि सरकार एह लोग के गरदन में जबरिया टाँगल ढोलक रहुवे जवना के बजावल मजबूरी रहल. एगो त ई बाति भइल कि गठबन्हन का सरकार में एह लोग के जतना ना चलत रहुवे ओह ले बेसी अब राज्यपाल सरकार में चलल करी. एहिजा इहो बतावल जरुरी बा कि राज्यपाल शासन कश्मीरे के खासियत ह. बाकी राज्यन में अइसनका हालात में राष्ट्रपति शासन लागल करेला. कश्मीर में राज्यपाल शासन के छह महीना चलावे ला संसद के कवनो सदन के मंजूरी लीहल जरुरी ना होखे. हँ छह महीना बाद जरुरी भइल त राष्ट्रपति शासन लगावे के पड़ी आ तब संसद के दुनु सदन से मंजूरी लीहलो जरुरी हो जाई.\nराज्यसभा में सबकुछ का बावजूद अबहियों राजग का लगे बहुमत नइखे जुटल आ अबहीं कुछ महीना अइसहीं रहे के बा. एह से देश के विरोधी गोल के दबावो झेले के मजबूरी नइखे. ई लोग परेशान बा कि कश्मीर के जेहादियन, अलगाववादियन के अब मोदी के आतंक में जिए के मजबूरी हो गइल. जबरा मरबो करी आ रोवहूं ना दी. सरकार जाते पत्थरबाजन के टोल गायब हो गइल बा. अब जीप का बोनट पर कवनो ढेलामार के बान्हलो के जरुरत नइखे. एही से ई लोग अब भाजपा के आतंकी गोल बतावे लागल बा. सभे एही आतंक में जी रहल बा कि कहीं हमरो राज में मोदी मत आ जाव. कांग्रेसी नेता मोदी का आतंक से अतना डेराइल बाड़ें कि हाफिज सईद से राय मशविरा करे लागल बाड़ें. ओने हाफिजो कहले बा कि ओकरा आ कांग्रेस का सोच में शुरुए से एका रहल बा. दुनु के सोच एके तरह के बा. तबे मणिशंकर पाकिस्तानी हुक्मरान का सोझा गोहार लगावत लउकेलें कि कुछ करीं सरकार एह मोदी के केहू तरह से हटाईं. केहू तरह में हर तरह के तरह शामिल बा.\nसचहूं जेहादियन के आतंक में जियत देखि के एक तरह के संतोष होखत बा कि एहू लोग के पता चलल कि मोदी आतंक पसारे में इनकरो बाप हउवन. अब तोहरा के कहलो से त रोकल ना जा सके. कहि ल जी भर के आतंकी. एहसे इहे पता चलत बा कि कतना आतंक में जियत बा ई लोग.\nसोफा पर पसरल मुख्यमंत्री – बतंगड़ – 91


रक्षा मंत्री ए.के.एंटनी शुक का दिने कहलन कि जम्मू काश्मीर से सशस्त्र बल विशेष शक्तियां अधिनियम हटावे का बारे में आखिरी फैसला एकीकृत कमाने के लेबे के बा.\nकेरल के एगो फास्ट कोर्ट चलत ट्रेन से धक्का देके एगो औरत के गिरावे, बलात्कार करे आ ओकरा बाद ओकर हत्या कर देबे वाला गोविंद चमिया के मौत के सजा सुनवलसि. घटना पिछला एक फरवरी के भइल रहे. ओह दिन सौम्या कोच्चि से अपना घरे जात रहे. एर्नाकुलम-शोरनपुर पैसेंजर ट्रेन के महिला कम्पार्टमेंट में बइठल सौम्या साथे चमिया पहिले छेड़छाड़ कइलसि आ विरोध कइला पर ओकरा के धक्का मार के ट्रेन का बाहर गिरा दिहलसि आ अपनो कूद गइल. घवाहिल सौम्या का माथा पर एगो पत्थर मार के ओकरा के बेसुध कर दिहलसि. फेर बलात्कार कइला का बाद ओहिजे छोड़ के भाग गइल. बाद में बेहोश मिलल सौम्या के अस्पताल में भरती करावल गइल जहवाँ छह फरवरी के सौम्या के मौत हो गइल. चमिया के वकील के कहना बा कि अदालत के फैसला का खिलाफ अपील करीहें.\nचण्डीगढ़ के जिला अदालत परिसर में बब्बर खालसा इंटरनेशनल के आतंकवादी जगतार सिंह हवारा आ परमजीत सिंह भेओरा पर कुछ लोग हमला बोल दिहल. हमलावार अपना के शिव सेना सदस्य बतवले.\nमनाली में बर्फबारी से पहाड़न के चोटि बरफ से तोपा गंइल बाड़ी सँ आ एहिजा आइल पर्यटकन खातिर ई खुशी के दिन बा.\n2जी घोटाला मामिला के सुनवाई शुरू हो गइल बाकिर पहिला दिने एके गो गवाह पेश भइल.\nपाकिस्तानी प्रधानमंत्री के शान्ति दूत कहला खातिर प्रधानमंत्री मनमोहन सिंह के आलोचना हो रहल बा. भाजपा एह बात पर आपन विरोध दर्ज करवले बिया.\nनेशनल कांफ्रेंस के संरक्षक फारुक अब्दुल्ला बियफे का दिने अपना छोट भाई मुस्तफा कमाल से पार्टी के अतिरिक्त महासचिव आ मुख्य प्रवक्ता पद से तुरते इस्तीफा दे देबे के कह दिहले.\nदिल्ली का सरोजनी नगर में बियफे का दिने पहिलका स्वचालित मल्टीलेवल पार्किंग चालू हो गइल. एहीजा 824 गो गाड़ी पार्क हो सकेला.\nभंवरी मामला में बियफे का दिने मंत्री रहल महिपाल मदेरणा से6घंटा ले पूछताछ कइलसि सीबीआई. मदेरणा मान लिहले कि भँवरी से उनुकर जान पहिचान रहे.\nकांग्रेस महासचिव राहुल गांधी के एगो सहयोगी नेता अनिल धन्तोरी का लगे बियफे के गोली भरल बंदूक मिलल बाकिर उनका के गिरफ्तार ना कइल गइल.\nसुरक्षा बैठक में बतियावल मुद्दा लीक हो जाये से जम्मू काश्मीर के मुख्य मंत्री उमर अब्दुल्ला नाराज बाड़न.\nदिल्ली के मास्टर प्लान संशोधित कर के गैरकानूनी कॉलोनियन के कानूनी बनावल जाई.\nअन्ना हजारे फेर कहले बाड़न कि संघ से उनुकर कवनो संबंध नइखे. ओने संघ प्रमुख कहले बाड़न कि अन्ना से कवनो औपचारिक संबंध ना रहला का बावजूद संघ उनुका आंदोलन के भरपूर समर्थन कइले बा, करत बा आ करत रही.\nपाकिस्तान कसाब के फांसी देबे के कहले बा आ असल अपराधी हाफिक सईद के बचाव कइले बा.\nकवनो विधेयक से भठियरपन नइखे खतम होखे वाला, कहली महाश्वेता देवी.\nदाखिले के पुष्टि भइला का बादे मिल पाई ऑस्ट्रेलियाई छात्र वीजा.\nविशेषज्ञन के मानना बा कि आर्कटिक सागर में जमल बर्फ के सगरी परत साल 2015 ले पूरा गल जाई.\nयूरोपीय सेंट्रल बैंक के उपाध्यक्ष रहल लुकास पापाडेमोस के बियफे का दिने ग्रीक के नया प्रधानमंत्री चुन लिहल गइल.\nबियफे का दिने तुर्की में 5.6 तीव्रता के भूकम्प आइल जवना में7लोग के जान चल गइल.\nपाकिस्तान में एह हफ्ता भइल चार गो हिंदू डाक्टरन के हत्या का खिलाफ सिंध प्रांत के हैदराबाद शहर में सोमार का दिने रैली निकालल जाई.\nपाकिस्तान के परमाणु हथियार भण्डार के सुरक्षित बतवले बा अमेरिका.\nमंदी का चलते देश के औद्योगिक उत्पादन के वृद्धि दर सितम्बर में गिर के 1.9 फीसदी पर आ गइल बा.\nअमेरिका के बजट घाटा 98 अरब डॉलर हो गइल.\nचालु साल के पहिला चार महीना में पाकिस्तान के निर्यात में 13 फीसदी के बढ़ोतरी दर्ज भइल बा.\nडीएलएफ के शुद्ध लाभ में 11 फीसदी के घटती\nदुनिया में हीरा खातिर जानल जाये वाला पन्ना में एगो 38 कैरेट के हीरा मिलल बा जवना के दाम दू करोड़ रुपिया लगावल गइल बा.\nमहिंद्रा सत्यम के शुद्ध लाभ6फीसदी बढ़ल.\nरिएलिटी शो ‘कौन बनेगा करोड़पति 5’ के पांच करोड़ रुपिया के पुरस्कार जीते वाला सुशील कुमार चार दिन के शाहरुख खान बन गइल बाड़न. जीतला का बाद से सुशील के अतना सुर्खी आ मान-सम्मान मिलत बा कि ऊ अपना के खास समुझे लागल बाड़न. सुशील एह अफवाह के खारिज कइले बाड़े कि उनुका परिवार के कवनो तरह के खतरा पैदा हो गइल बा.\nफिल्मकार अनुराग कश्यप के कहना बा कि ‘रॉकस्टार’ रोमांच से भरल एगो इमोशनल फिल्म हवे जवना के फिल्मकार इम्तियाज अली के सबले बेहतर काम आ अभिनेता रणबीर कपूर के अद्भुत अनुभव बा\nअभिनेत्री विद्या बालन के नयकी फिल्म ‘द डर्टी पिक्चर’ के प्रदर्शन से पहिलही मिलत प्रतिक्रिया देखत लागत बा कि ई फिल्म बॉक्सऑफिर पर ‘रॉकस्टार’, ‘देसी बॉयज’ अउर ‘डॉन 2’ जइसन बड़हन फिलिमन के पीछे छोड़ दी.\nबॉलीवुड सुपरस्टार शाहरुख खान आ बीतल जमाना के अभिनेत्री शर्मिला टैगोर बियफे का दिने दिया जला के ’17 वां कोलकाता फिल्म महोत्सव’ के उद्घाटन कइल लोग.\nरणबीर कपूर के फिल्म ‘रॉकस्टार’ में ‘फ्री तिब्बत’ लिखल झंडा वाला दृश्य के सेंसर बोर्ड मद्धिम करे के निर्देश दिहले बा. एहपर निर्वासित तिब्बती आपन नाराजगी जतवले बाड़न.\nकेपटाउन टेस्ट में दक्षिण अफ्रीकी क्रिकेट टीम आस्ट्रेलिया के साथ होखत अपना पहिला टेस्ट के तिसरा दिने 236 रन के निशान के पाछा करत एक विकेट पर 122 रन बना लिहले बिया. कप्तान ग्रीम स्मिथ 54 पर आ हाशिम अमला 50 रन पर खेलत बाड़न.\nकबड्डी विश्व कप में कनाडा के हराके भारत सेमीफाइनल में पहुंचल.\nकोलकाता टेस्ट में हरभजन के खेले के मौका ना मिलल.


छपरा बलिया से टटका खबर (11 सितंबर 2015, शुक) – टटका खबर\nराजग में भाजपा के तीनो सहयोगी गोल सीट बँटवारा पर सहमत हो गइल लउकत बाड़े. रालोसपा के उपेन्द्र कुशवाहा त लिख के दे देले बाड़न कि सीट बँटवारा में भाजपा के फैसला उनुका मंजूर होखी. जीतन राम माँझीओ अइसने बात कहले बाड़न. बाकिर उनुका गोल आ लोजपा के बीच के रस्सा कस्सी अबहीं चालू बा. लोजपा के कम सीट मिलला पर संतोष नइखे होत आ एही चलते सीट बँटवारा के फैसला जारी होखे में देर होखत बा. बाकिर अब अतना त साफ हो गइल बा कि भाजपा करीब 160 सीट से चुनाव लड़ी आ बाकी के 83 सीट एह तीनो गोल में बाँटल जाई.\nलालू नीतीश के भरपूर कोशिश का बादो भाजपा के राजग आ विरोधियन के बीच सीधा मुकाबला के सपना टूट गइल बा. लालू नीतीश का अलावे कांग्रेसे बाचल बिया महागठबन्हन में, जवना के बेंवत से अधिका सीट भेंटा गइल बा. बँवारा गोल के लोग अलगे गठबन्हन बना के लड़े के एलान कइले बा त सपा अब राकांपा आ ससपा संगे अलगे गठबन्हन बनावे के फेर में बिया. झामुमो के कवनो खास समर्थन नइखे बिहार में बाकिर उहो सगरी सीट से लड़े के एलान कइले बिया. एह बिखराव के फायदा भाजपा के होखल तय बा.\nबलिया में समाजवादी पार्टी के दू गो नेता लोग का झगड़ा में पुलिस के एकतरफा कार्रवाई से लोग अचरज में बा. अस्पताल में भरती लक्ष्मण गुप्ता के ओहिजा से डिस्चार्ज करवा के जबरिया निकाल दीहल गइल आ एकर विरोध करे आइल नगर पंचायत चेयरमैन साधना गु्प्ता के उनुका पति समेत हिरासत में ले लिहलसि पुलिस. मालगोदाम रोड पर दुकानदार के गोली से घवाहिल लोग पर लूटपाट करे के मुकदमा दर्ज कर लीहल गइल बा आ दुकानदार के छुट्टा छोड़ दीहल गइल बा.\nजौनपुर के गुलजारगंज बाजार में मछलीशहर के एगो व्यापारी के ओकरा गाड़ी में घुस के गोली मार दीहल गइल आ उनुका लगे से साढ़े सात लाख रुपिया लूट के बदमाश अपना मोटरसाइकिल से फरार हो गइले.\nबलिया के बैरिया इलाका में हार्डवेयर के दुकान चलावे वाला एगो व्यापारी के अपहरण क के ओकरा से बीस लाख रुपिया फिरौती में मांगल जात बा. फिरौती के डिमांड ओकरे फोन से आवत बा.\nबलिया टीसन पर बिना टिकट धराइल एगो छात्र नेता के छोड़ावे खातिर रेल पुलिस थाना पर बियफे का दिने बवाल क दिहले ओकर साथी संघतिया. बाकिर पुलिस के कहना बा कि जुर्माना ले के ओह नेता के छोड़ दीहल गइल. कुल 44 जने धराइल रहलें बिना टिकट आ सभका के जुर्माना ले के छोड़ दीहल गइल.\nछपरा हाजीपुर रेल रुट पर दिघवारा टीसन पर आम्रपाली एक्सप्रेस रेलगाड़ी के ठहराव होखे लागल बा. बियफे का दिने पहिला बेर ई रेलगाड़ी दिघवारा टीसन पर रुकल त ट्रेन के चालक आ गार्ड के बाकायदा फूल माला से स्वागत कइल गइल.\nछपरा सिवान मेनरोड पर बुध के रात एगो बालू लादल ट्रक एकमा थाना के देवाल से टकरा गइल जवना से देवाल टूट गइल बाकिर संजोग से केहू घवाहिल ना भइल. ट्रक के पत्ती टूटला का चलते ई हादसा भइल बाकिर पुलिस ट्रक के चालक आ खलासी के गिरफ्तार कर लिहलसि.\nदरभंगा रक्सौल रेलखंड पर घोड़ासहन टीसन पर अब एक्सप्रेस ट्रेन रुके लागल बाड़ी सँ. बियफे का दिन से घोड़ासहन टीसन पर रक्सौल हावड़ा एक्सप्रेस रुके लागल बावे.\nमोतिहारी के प्रापर्टी डीलर मंटु शर्मा के हत्या का मामिला में राहुल सिंह आ ओकरा एगो साथी के दिल्ली में गिरफ्तार कर लिहले बिया पुलिस. राहुल गोविन्दगंज थाना के खजूरिया गाँव के हवे आ ओकर साथी पिपरा थाना के चिंतामनपुर गाँव के.\nपश्चिम बंगाल से जाली नोट के खेप ले के आवत एगो औरत के बेतिया पुलिस दस लाख रुपिया के जाली नोट संगे गिरफ्तार कर लिहलसि. ओकरा एगो साथीओ के गिरफ्तार कइल गइल बा जवन पश्चिम चंपारण के मझौलिया इलाका के करमवा गाँव के हवे.\nTags: Ballia News, Chpara News, News in Bhojpuri, छपरा, टटका खबर, बलिया


अगस्त 13, 2010 भोजपुरी फिल्म\nजुर्म का जुर्रत का खिलाफ भोजपुरिया डॉन\nजुर्म के बढ़त जुर्रत आ सिस्टम से परेशान एगो आम आदमी के डॉन बने का कहानी पर बनल भोजपुरी फिल्म डॉन १३ अगस्त का दिने बिहार का प्रमुख सिनेमाघरन में रिलीज हो रहल बा. एह फिल्म में डॉन के मुख्य भूमिका मनोज तिवारी कइले बाड़े आ एहमें उनकर जबरदस्त एक्शन देखे के मिली. कहे वाला कहत बाड़े कि ई फिल्म भोजपुरी के सत्या साबित होखी. कई गो दोसर दिग्गज स्टार एह भूमिका से मना कर दिहले काहे कि अतना चुनौती वाला भूमिका से डेरा गइल रहे लोग.\nपवन सिंह के सपना पूरा हो गइल\nपवन सिंह के बरिसन से ई साध रहे कि उनका कवनो फिल्म के शूटिंग उनका गाँव में होखो जवना में ऊ नायक होखस आ एह सुपर स्टार के ई साध पूरा भइल लागल नथुनिया के धक्का से जवना के शूटिंग अबही हालही में आरा जिला में करावल गइल. पवन सिंह के कहना बा कि उनका खातिर एह ले बढ़ के बाति का हो सकेला कि उनका फिल्म के शूटिंग ओहिजा होखो जहाँ से उनकर नाम जुड़ल बा. बतवलन कि एह शूटिंग से उनकर बाबूजी माई आ सगरी हित मीत सभे खुश बा.\nपिंड दान करीहे रवि किशन\nहिन्दू संस्कृति में अपना पूर्वजन के आत्मा के शान्ति खातिर पिंडदान के रिवाज बा. एह काम खातिर गया के सबसे पवित्र जगहा मानल गइल बा. भोजपुरी सिनेमा मे पहिला बेर एह विषय पर कवनो फिल्म बनत बा जवना में भोजपुरी सिनेमा के सदाबहार सुपर स्टार रविकिशन एह पिंडदान के अंजाम दीहें. फिल्म के निर्मात्री पायल दूबे, निर्देशक आनन्द गहतराज आ बैनर श्रीकृष्णा क्रियेशन के बा,\nपिंडदान के शूटिंग वास्तविके लोकेशन पर होखे जा रहल बा.\nकुसूर के संपादन कार्य शुरु\nअयान फिल्म्स प्रोडक्शन्स के प्रस्तुति आ निर्माता इरफान खान के म्यूजिकल ससपेंस थ्रिलर भोजपुरी फिल्म कुसूर के संपादन कार्य शुरु हो गइल बा.\nयुवा निर्देशक अशोक त्रिपाठी अत्री अपने लिखल कहानी के बेहतरीन निर्देशन से बेहद मनोरंजक बना दिहले बाड़न. भोजपुरिया दर्शक एकरा के बेर बेर देखल चहीहें जवना के कलाकारन में रॉबिन खान, कल्पना, विनोद तिवारी, मनोज टाइगर, मनोज द्विवेदी, गोपाल राय, विपिन सिंह का अलावे अनारा गुप्तो के नाम बा. गीतकार मुन्ना दूबे आ संगीतकार के रत्नेश हउवें. कैमरामैन लोकेश भंडारी आ नृत्य निर्देशक संतोष कुमार हउवें. फाइट मास्टरी गब्बर सिंह के ह.


विराज भट्ट "गरदा" मचवले बाड़न गोरखपुर में – Anjoria\nसिनेमा भोजपुरी के एक्शन स्टार विराज भट्ट एह घरी गोरखपुर में गर्दा मचवले बाड़न. एहिजा उनकर फिलिम ‘गर्दा’ के शूटिंग चलत बा. विराज भट्ट बतवलें कि गोरखपुर सिनेमा ला बहुते सगुनिया जगह ह. एहिजा फिलिमावल ‘ससुरा बड़ाई पईसावाला’ आ ‘कहां जईबा राजा नजरिया लड़ाई के’ सफलता के इतिहास रचली स. आ विराज के पूरा भरोसा बा कि ‘गर्दा’ फिलिमो सफलता के रिकार्ड बनाई.\nपराग पाटिल निर्देशित आ श्रवण निर्मित एह फिलिम में विराज भट्ट के नायिका बाड़ी अंजना सिंह. साथे बाड़न दीपक भाटिया. एक्शन स्टार विराज भट्ट के एक्शन लोग में रोमांच भर देला. उनकर जादू भोजपुरी वर्ल्ड में खूब चलेला. उत्तर प्रदेश, बिहार आ मुंबई में उनकर आपन फैन्स फॉलोइंग बा. मुंबई में उनकर हालिया रिलीज फिलिम ‘अंतिम तांडव’ सफलता के इतिहास बनवलसि.\nएह साल अबले विराज भट्ट के सात गो फिलिम ‘जानवर’, ‘जान तेरे नाम’, ‘भाई जी’, ‘दुर्गा’, ‘अंतिम तांडव’, ‘मर्द तांगेवाला’ आ ‘हिम्मतवाला’ सफलता के रिकार्ड बनावत विराज के राज बनवले रखले बाड़ी स भोजपुरिया दर्शकन का दिल पर.


असुविधा खातिर माफी चाहब – Anjoria\nनवम्बर 5, 2011 अँजोरिया\nबाकिर काल्हु रात से फेर अँजोरिया वेबसाइट बंद हो गइल रहुवे. एह हॉस्ट से तंग आ गइल बानी बाकिर “उपर चढ़ि के देखा त घर घर एके लेखा”. हर वेबहास्ट का लगे कुछ ना कुछ समस्या बा.\nअबही हमरा हॉस्ट के कहना बा कि केहू अँजोरिया के खराब कइल भा हैक कइल चाहत बा. एह चलते अँजोरिया परिवार के सगरी वेबसाइटन पर से कमेंट करे आ रजिस्टर करे के सुविधा हटावल जात बा. रउरा अगर कुछ कहहीं के होखे त हमरा के ईमेल कर दीं. राउर टिप्पणी ओह पोस्ट का साथ जोड़ दिहल जाई.\nआशा बा कि रउरा एह असुविधा के सह लेब काहे कि ना रहला से नीमन बा आन्हर बहिर हो के रहल..


नीलम सिंह के खुदकुशी मामिला – Anjoria\nमार्च 10, 2015 खुदकुशी, नीलम सिंह, पवन सिंह\nभोजपुरिया हीरो पवन सिंह के मेहरारू नीलम सिंह के फाँसी लगवला के कारण जाने खातिर मुंबई पुलिस तीन घंटा ले उनुका बाबूजी, माई आ भसुर से पूछताछ कइलसि बाकिर एह पूछताछ से का पता चलल से ना बतवलसि.\nपुलिस के तहकीकात जानल चाहत रहे कि नीलम के मानसिक स्थिति कइसन रहुवे आ अपना पति का खिलाफ कबो कवनो ओरहन अपना घर परिवार में कइले रही कि ना. इहो जानल चाहत रहे पुलिस के पवन सिंह संबंधे नीलम के पति-पत्नी के रिश्ता में कवनो कड़ुवाहट त ना रहुवे.\nनीलम सिंह के नइहरो के लोग एह बारे में कुछ नइखे बतवले. बाकिर जान देबे के मामिला अतना सहज त नाहिए रहल होखी. कुछ ना कुछ त कारण जरूर रहल होखी. देखल जाव, इंतजार कइल जाव.\nएह बीच पोस्टमार्टम का बाद नीलम सिंह के लाश उनुका घरवालन के सँउप दिहल गइल बा.


नीक लागऽता रिपोर्टर राखी के अंदाज़ – Anjoria\nहालिया रिलीज़ आ देखनिहारन के नीक लागत भोजपुरी फिलिम “मुजरिम” के रिपोर्टर राखी बनल राखी त्रिपाठी के किरदार दर्शकन पर जादू कर दिहले बा. मान सोमारिया फिल्म्स के बैनर तले निर्माता बबन यादव आ निर्देशक धीरज कुमार के एह फिलिम में राखी के अपोजिट बाड़न बिग बॉस राहुल रॉय. एड वर्ल्ड से ग्लेमर वर्ल्ड में उतरल राखी भोजपुरी के अकेला अभिनेत्री हई जे दू दर्जनो ले अधिका विज्ञापनन में आपन मौजूदगी दर्ज करवले बाड़ी. एह एड फिलिमन में यू पी टूरिज्म, गुजरात टूरिज्म, बिग बाज़ार, झंडू बाम, खेतान कूलर, चेन्नई सिल्क वगैरह के एड शामिल बा. एकरे अलावे प्रिंटो एड में राखी बहुते सक्रिय बाड़ी.\n“मुजरिम” फिलिम में पत्रकार के भूमिका करे वाली राखी त्रिपाठी के मानना ह कि हर किरदार खास होला आ उ हर किरदार खातिर जम के मेहनत करेली जेहसे परदा पर उ किरदार बढ़िया से उभरे. “मुजरिम” में उ पत्रकार के भाव भंगिमा बखूबी जियले बाड़ी. करीब एक दर्जन भोजपुरी फिलिमन के हिस्सा रह चुकल राखी के आवे वाली फिलिमन में जीजा जी की जय हो जल्दिए रिलीज होखी. कई एक फिलिम जल्दिए फ्लोर पर जइहें सँ.


टूटत बा नकारात्मकता के सीमा – संजय पांडेय – Anjoria\nOctober 10, 2013 Editor फिल्म, मनोरंजन 0\nभोजपुरी सिनेमा के चर्चित खलपुरुष संजय पांडेय अब अपना भूमिकन के लेके बहुते संजीदा हो चलल बाड़े. पिछला दिने चांदीवली स्टूडियो में राजकुमार पांडेय के फिलिम ‘देवरा भईल दीवाना’ के सेट पर संजय पांडेय से भइल बातचीत ः\nहे खलपुरुष, ‘देवरा भईल दीवाना’ में रउरा केकर बनावल खेल बिगाड़त बानी ?\nनाहीं, ऊ सब एह फिलिम में अवधेश मिश्रा के नामे बा. हम त एगो नया तरह के चरित्र जीयत बानी. ई एगो कॉमिक मिक्स्ड निगेटिव शेड के कैरेक्टर ह जे परेशान त करेला बाकिर केहू के नुकसान ना करे. नामो वइसने बा हलकट पांडे. मनोज तिवारी, पाखी हेगड़े मरद मेहरारू हउवें. चिंटू (प्रदीप) मनोज जी के छोट भाई ह. बीच में अवधेशजी खलपुरुष बानी. हम नारद जी का तरह एने-ओने में अझुराइल बानी.\nराजकुमार पांडेय के अधिकतर फिलिमन में रउरा रहीले ?\nराजकुमार जी साथे ई हमार बारहवीं फिलिम ह. ‘कहिया डोली ले के अइबऽ’ से सिलसिला शुरू भइल. ‘दीवाना’ में हम उनका अउर करीबी भइनी आ ‘देवरा बड़ा सतावेला’ मे त उनकर पसंद के कलाकार हो गइनी. ‘सात सहेलियां’, ‘सजना के साथ मड़ईया में’, ‘लहरिया लूटऽ ए राजा जी’, ‘दुश्मनी’, ‘मैं नागिन तू नगीना’, का बाद पिछला साल ‘ट्रक ड्राईवर’, आ ‘सौगंध गंगा मईया के’ आइल. एह साल उनकर हिट फिलिम ‘जीना तेरी गली में’ के एगो खास हिस्सा हमहू रहनी. आ अब ई हलकट पांडेय.\nआवेवाली फिलिमन के नाम?\n‘रिहाई’, ‘कसम वर्दी के’, ‘रंग दे प्यार के रंग में’, ‘दिल भईल दीवाना तोहरा प्यार में’, ‘विराज तड़ीपार’, ‘कोठा’, ‘देस परदेस’, राजाजी आई लव यू’ वगैरह.\nएह सभ में त नकारात्मक भूमिके होखी ?\nअब ले त बा. लोगो हमरा के एही तरह के किरदार में देखे के आदी हो चलल बा. एहसे निर्देशको अलगा तरह के भूमिका ना देस. बाकिर अब टूटे लागल बा नकारात्मकता के सीमा. ‘बीबी नं. 1’ में हम कॉमिक टच लिहले रहीं, ‘देवरा भईल दीवाना’ में बानी, आगे लोग अब नया भूमिका देबे में हिचकिचाई ना.\n(शशिकांत सिहं, रंजन सिन्हा)


रिहाई आ तीसरी कसम रिलीज – Anjoria\n‘रिहाई’ देखे उमड़ले दर्शक\nभोजपुरी के हॉट केक बनल फिलिम ‘रिहाई’ पिछला दिने बिहार में धमाकेदार ढंग से रिलीज भइल आ एकरा के देखे ला दर्शक उमड़ पड़ले. ‘रिहाई’ के नायक आदित्य ओझा आ खलनायक संजय पांडे अउर अकबर नकवी आ नायिका काजल राघवानी के मदमस्त कर देबे वाला लुक सभका नीक लागल बा.\n‘तेरी कसम’ बिहार में हंगामा मचवले बिया\nभोजपुरी सुपर स्टार खेसारीलाल यादव के फिलिम ‘तेरी कसम’ बिहार में रिलीज होखला का बाद हंगामा मचा के रख दिहले बिया. खेसारी के एक्शन एह फिलिम में दर्शकन के बहुते पसंद आइल बा. फिलिम के गाना पहिलही से हिट हो गइल बाड़ी स.\nफिलिम के कास्ट आ क्रेडिट देखे ला नीचे टैग में दिहल फिलिम के नाम पर क्लिक करीं.


बतकुच्चन – ६ – Anjoria\nमार्च 6, 2011 बतकुच्चन\nसोचत बानी कि लोग कहत होखी कि ई अनेरे अतना बतकुच्चन कइले रहेला. जरुरे अनेरिया आदमी होखी जेकरा लगे दोसर कवनो काम नइखे. बाकिर का बताई कि अनेरिया होखल नीमन, अनेरिया होखल ना. अब रउरा पूछब कि अनेरिया आ अनेरिया में का फरक होला ? उहे जवन “कनक कनक ते सौ गुनी मादकता अधिकाय, ये खाए बउराय नर, वो पाये बउराय” में होला. एक अनेरिया ऊ जवन अनेरे एने से ओने बउरात रहेला, दोसरे ऊ जे अपना अनेर से लोग के बउरवले रहेला. अब देखीं, कइसे एगो नुक्ता के हेर फेर से खुदा जुदा हो गइले. अनेरे आ अनेर में फरक बा. अनेरे मतलब बिना कारण, बिना मतलब. आ अनेर ऊ जे अन्हेर होला, अत्याचार होला, गलत होला. त एक अनेरिया ऊ जे अपना घोटाला से अनेर कर के राखि देला, दोसर अनेरिया ऊ जे एह अनेरिया का चलते अपना अनेरियोपन में काम के बहाना खोज लेला. रउरे बताईं कि कवन अनेरिया नीमन.\nअब नीमन से एगो भोजपुरी कहावत याद आ गइल, “नीमना घरे नेवता दिहल”. मतलब कि एगो नीमन उहो होला जे नीमन ना होखे बाकिर ओकरा के बाउर कहे के हिम्मत केहू में ना होला. अब वइसनका आगि के केहू खोर देव त इहे नू कहल जाई कि नीमना घरे नेवता दिहले बाड़ऽ, अब झँउसा ओकरा लहोक में. अब फेर सोचत बानी कि नेवतो त दू तरह के होला. एगो ऊ जे केहू के बोलावे खातिर नेवतल जाला, दोसर ऊ जे केहू के नेवतला पर ओकरा किहाँ चहुँप के नेवता का रुप में दिहल जाला. त अब जब नीमन घरे नेवता देइये दिहलऽ त ऊ अब नेवता पुरावे अइबे करी तोहरो घरे. अब ओकर नेवता पुरावल तोहरा खातिर पूरा पड़ जाव त अलगा बाति बा. देखतानी कि एह बतकुच्चन का फेर में हमार एगो नेवता छूटल जात बा, चलत बानी. फेर भेंट होई.


‘‘टाईगर’’ प्रवेशलाल के दहाड़ बिहार में 31 मई से – Anjoria\n‘‘टाईगर’’ प्रवेशलाल के दहाड़ बिहार में 31 मई से\nसिनेमा भोजपुरी के चर्चित सितारा प्रवेशलाल यादव के बहुचर्चित फिलिम ‘‘टाईगर’’ 31 मई से बिहार के सिनेमाघरन में रिलीज हो रहल बा. निरहुआ इंटरटेन्मेंट प्रा॰लि॰ के बैनर में बनल एह कंपलीट एक्शन फिलिम के लेखक-निर्देशक सुब्बाराव गोसांगी हउवें. प्रवेशलाल यादव, शुभी शर्मा, मनोज टाईगर, तेज बहादूर यादव, समर्थ चतुवेर्दी, अवधेश मिश्रा आ डांसिग क्वीन सीमा सिंह के प्रमुख भूमिका बा.\nएह फिलिम में प्रवेशलाल यादव एक से बढ़के एक एक्शन स्टंट करत लउकीहें. गीत प्यारे लाल यादव आ विनय बिहारी के लिखल बा जबकि संगीत दिहले बाड़ें राजेश-रजनीश. ‘‘हिरो’’ के अपार सफलता से उत्साहित प्रवेशलाल के पूरा भरोसा बा ‘‘टाईगर’’ के सफलता ला.\n’गुलाम’ लेके आवत बाड़न शम्भू पांडे\nनिरहुआ के ‘‘वर्दीवाला गुन्डा’’ 31 मई से बिहार में\nOne thought on “‘‘टाईगर’’ प्रवेशलाल के दहाड़ बिहार में 31 मई से”


महाराजगंज लोकसभा उपचुनाव २ जून के – टटका खबर\nमहाराजगंज लोकसभा उपचुनाव २ जून के\nराजद सांसद उमाशंकर सिंह के निधन का चलते खाली भइल बिहार के महाराजगंज संसदीय सीट पर उपचुनाव २ जून के करावल जाई. एह खातिर ८ मई से १५ मई का बीच परचा दाखिल कइल जा सकी. परचा के जाँच १६ मई के होखी आ १८ मई ले नाम वापिस लिहल जा सकी. ओकरा बाद जरूरी भइल त २ जून के चुनाव आ ५ जून के वोट गिनल जाई.\nमहाराजगंज संसदीय सीट ला उपचुनाव के अधिका अहमियत एह से ना हो पाई कि लोकसभा के चुनावो कपार पर आ चुकल बा आ जेही जीती ओकरा साल भर भितरे दोसरका हाली चुनाव लड़े पड़ी.\nTags: महाराजगंज, सारण


आर्थिक घोटाला के आरोपी पी चिदम्बरम 27 घंटा लुकाइल रहला का बाद आजु साँझ अचके कांग्रेस मुख्यालय पर सोझा भइलें. ओहिजा प्रेस बयान दिहला का बाद बिना कवनो सवाल के जवाब दिहले ऊ अपना घर ला रवाना हो गइलें. जब ले ईडी, सीबीआई के टीम ओहिजा चहुँपित पीचि अपना घर ला रवाना हो गइलें.\nपीचि के घरे चहुँपल ईडी, सीबीआई अधिकारियन के घर में घुसे ना दीहल गइल त सीबीआई के टीम छरदेवाल छरपि के भीतर गइलें. बाद में दिल्ली पुलिसो के बोलावल गइल, कांग्रेसी कार्यकर्ता ओहिजा जम के नारेबाजी कइलन बाकिर आखिरकार सीबीआई, ईडी के टीम पीचि के हिरासत में ले जाए में सफल हो गइल.\nअब एतना हंगामा का बाद अगर पीचि कहसु कि ऊ कानून माने वाला मनई हउवन त एह बाति पर हँसले भर जा सकेला. पता ना कानून के कवना पढ़ाई में पीचि के एह तरह के बरताव करे के सिखावल गइल रहुवे. लागत बा कि अपना बेवहार से अब ऊ अदालतो ला मुश्किल कर दिहले बाड़न कि ओहिजा उनुका आराम से जमानत मिल सको.\nहिरासत में ले लिहला का बाद अब शुक का दिने सुप्रीम कोर्ट में उनुका अगवढ़ जमानत के सुनवाई बेमतलब हो गइल बा. आ काल्हु उनुकर वकील लोग दिल्ली सेशन कोर्ट से जमानत के लड़ाई शुरु करीहें. तब ले पीचि कानून का गिरफ्त में बाड़न आ देश ला शरम के बाति बा कि अइसन आदमी कबो देश के गृह मंत्री रहुवे.


नेताजी त ना सेंक पवले रोटी – Anjoria\nअबहीं हाले में जवन चुनाव खतम भइल ओकरा खातिर नेताजी गांवे आइल रहले. गांव में लस्टमानंद समझवले – ‘नेता जी, हालत के चूल्हा पर राजनीति के रोटी मत सेंकऽ’. ऊ जिद करे लगले, ना हो हम त रोटी सेंकबे करब. उनका समझावल गइल कि भले समय के तावा पर रोटी सेंकत होखब लेकिन सांच के रोटी सेंकल आ तावा पर से फुला के उतारल बड़ा कठिन काम बा. तहरा बस के रोग नइखे. मानऽ कि गैस महंग हो गइल बा पर अतनो ना कि तू लकड़ी गोइठा पर रोटी सेंके लागऽ.\nनेता जी के मन ई आइडिया जम गइल. सोचे लगले कि जे ऊ चूल्हा पर से रोटी जनता के सामने उतार दिहले त कहीं अइसन ना होखो कि सरकारी पर्टियो जनता के नजर से उतर जाउ. पारंपरिक उर्जा स्रोत जइसे लकड़ी-गोइठा के चूल्हा से रोटी उतारे खातिर जमीन से जुड़े के होई. उनका लस्टमानंद इयाद परवले कि तीस बरिस पहिले जब चुनाव जीत के गइले तबसे जमीन पर नइखन बइठल. अब अइसन डील डौल हो गइल बा कि जमीन पर बइठल मुश्किल हो गइल बा.\nरामचेला कहले, अरे नेता जी रोटी सेंके के काम भौजी क देस आ ऊ ओहिजा खड़ा खड़ा रोटी खा के देखा देस कि ई असली बा त ओहु से काम चल जाई. लेकिन भौजाई कवन ठीक बाड़ी. तीस बरिस पहिले रोटी सेंकले रहली तब से अब ले ना क पवली. अब जे मेहरारू विधान सभा के चुनाव लड़े के जोगाड़ में होई ऊ रोटी सेंके जाई!\nअब कहीं मोका हाथ से ना निकल जाउ इहे सोच के ऊ हरान रहले आ चक्कर में रहले कि रोटी सेंक लियाउ. ई विचार मन में आवते उनकर गाल फूल के तावा पर फूलल रोटी अस हो गइल.\nअतने में केहु बतावल कि ऊ जे लकड़ी गोइठा पर रोटी सेंकि लिहले त जनता के सामने एगो सस्ता विकल्प आ जाई आ महंगाई के आग के धाह कम लागी. सरकार चैन से बइठ जाई.\nअब नेता जी लवटि गइले. लस्टमानंद के गांव में चाहियो के रोटी ना सेंक पवले. अइसन पहिलका बेर भइल. आ नेता जी के अफसोस रहे कि ना बेसी त गांव से कवनो मेहरारू के पोल्हा भरमा के ले अइतीं त रोटी सेंके के काम त आइत.\nPrevious Post: टटको में टटका खबर :6अक्टूबर 2014, सोमार\nNext Post: टटको में टटका खबर :7अक्टूबर 2014, मंगल


टटका खबर (शुक, 20 जनवरी 2012) | Anjoria's Weblog\nPosted on जनवरी 21, 2012 by Anjoria\n(20 जनवरी का दिने विधान परिषद के सौ साल पूरा होखला के उपलक्ष में पटना कॉलेज के सेमिनार हॉल में एगो खास संगोष्ठी करावल गइल. )\nविधान परिषद के सौ साल पूरा होखला के उपलक्ष में पटना कॉलेज के सेमिनार हॉल में एगो खास संगोष्ठी करावल गइल. एही सेमिनार हॉल में सौ साल पहिले बीस जनवरी उनइस सौ तेरह के बिहार आ उड़ीसा विधानपरिषद के पहिला बइठक भइल रहे. आजु का संगोष्ठी में सत्तर गो मौजूदा आ छियालिस गो पहिले विधानपार्षद रहल लोग शामिल भइल. एहमें पिछला पचास साल से निर्वाचित सदस्य रहत आवत रामाश्रय प्रसाद सिंहो मौजूद रहले आ अध्यक्षता विधानपरिषद के सभापति ताराकांत झा कइलन.\nप्रदेश में संविदा पर बहाल सगरी कर्मचारियन के कार्यकाल एक साल अउर बढ़ा दिहल गइल बा.\nअबसे आंगनबाड़ी सेविका जनम आ मरण के सर्टिफिकोटे जारी करे के अधिकारी बना दिहल गइल बाड़ी. ओह लोग के उप रजिस्ट्रार के अधिकार दिहल गइल बा. हर सर्टीफिकेट खातिर ओह लोग के सरकार बीस रूपिया के प्रोत्साहन राशि दिहल जाई.\nपूर्वी चंपारण आ मुजफ्फरपुर में सात गो हार्डकोर नक्सलियन के गिरफ्तार कइलसि पुलिस.\nविधानसभा चुनाव ना लड़ीहे नीतीश कुमार आ विधान परिषदे के सदस्य बनल रहीहे.\nसपा आ बसपा के कांग्रेस के बंधुआ मजदूर बतवलन भाजपा के राष्ट्रीय उपाध्यक्ष विनय कटियार.\nउमा भारती आ नितिन गडकरी हरदोई से प्रचार दौरा शुरू करी लोग.\nभाजपा नेता मुख्तार अब्बास नकवी कहले बाड़न कि अबकी का चुनाव में कवनो ना कवनो दल के अकेले बहुमत मिल जाई. कहलन कि भाजपा अबही सबले आगा चलत बिया. इहो कहलन कि भाजपा सपा भा बसपा से कवनो गठबन्हन ना करी.\nएनआरएचएम घोटाला में परसो पड़ल छापा में करोड़ो के नाजायज संपति मिलल बा आ घोटाला से जुड़ल बहुते जानकारियो भेंटाइल बा.\nअठाइस जनवरी के सबेरे सात बजे का बाद से तीन मार्च साँझ साढ़े पाँच बजे का बीच कवनो ओपिनियन पोल भा एक्जिट पोल के प्रसारण ना कइल जा सके. निर्वाचन आयोग एह सब पर रोक लगा दिहले बिया.\nकर्नाटक के अवैध खनन मामिला में पहिले मुख्यमंत्री रहल आ अब केन्द्र में विदेश मंत्री एस॰एम॰: कृष्णा के भूमिका के जांच करावे के अनुमति कर्नाटक के हाई कोर्ट दे दिहलसि. एह आदेश का बाद भाजपा उनुकर इस्तीफा मँगले बिया.\nपाँच राज्य में होखत विधानसभा चुनाव में कवनो पार्टी का खिलाफ अभियान ना चलाई टीम अन्ना. हालांकि भठियरपन का खिलाफ ओकर आंदोलन जरूर चलत रही.\nमाकपा नेता प्रकाश करात कहलन कि विपक्ष के ले आवल संशोधन मानत लोकपाल बिल फेर से राज्यसभा में ले आवे सरकार.\nजयपुर में होखत साहित्योत्सव में कुछ साहित्यकार काल्हु सलमान रूश्दी के लिखल सटैनिक वर्सेज किताब के अंश पढ़ल चहले त आयोजक रोक दिहले. कहलन कि एकरा चलते ओह लोग पर पुलिस कार्रवाई कर सकेले. अब मुस्लिम नेता माँग कइले बाड़न कि ओह लोक पर मुकदमा चलावल जाव आ ओह सबके गिरफ्तार कइल जाव.\nभंवरी मामला में महिपाल मदेरणा के न्यायिक हिरासत3फरवरी तक बढ़ावल गइल.\nअपना बेकाबू गाड़ी से सात लोग के कचार मारे वाला एलिस्टेयर परेरा के जेल भेज दिहल गइल.\nयोजना आयोग कहलसि कि ऊ केंद्रीय गृह मंत्रालय से भारतीय अनन्य पहचान प्राधिकरण पर बनल मतभेद अगिला हफ्ता कैबिनेट का सोझा ले जाई.\nअल्ट्रा सुपर-क्रिटिकल ब्वॉयलर बनावे का तरफ भारत के पहिला कदम पूरा हो गइल आ ऊ दू गो मिश्रित धातु बना लिहलसि जवन बहुते गरम तापमान बरदाश्त कर सके.\nकांग्रेस अपना एगो मंत्री के ममता के मंत्रिमंडल छोड़े के अनुमति दे दिहलसि.\nतीन साल से पाकिस्तानी सेना के जनरल “बनल” एगो आदमी के कराची में गिरफ्तार कर लिहल गइल.\nपाकिस्तान के राष्ट्रपति आसिफ अली जरदारी आ सेना प्रमुख जनरल अशफाक परवेज कयानी के अनौपचारिक मुलाकात शुक का दिने एगो चाय पार्टी मे भइल जवन नौसेना प्रमुख एडमिरल आसिफ संदिला के सम्मानित करे का मौका पर दिहल रहे.\nअफगानिस्तान में एगो हेलीकॉप्टर हादसा में6गो नाटो सैनिकन के मौत हो गइल.\nचीन के स्वदेश निर्मित माइक्रोप्रोसेसर से बनल सनवे ब्ल्यूलाइट सुपरकम्प्यूटर आधिकारिक तौर पर काम शुरू कर दिहलसि. ई कम्प्यूटर हर सेकंड में 10,000 खरब गणना कर सकेला.\nपाकिस्तान नाटो खातिर अफगानिस्तान जावे वाल राह खोले से इंकार कर दिहलसि.\nईरान में भूकम्प के झटका आइल, 36 जने घवाहिल.\nरिलायंस इंडस्ट्रीज लिमिटेड के शुद्ध लाभ मौजूदा कारोबारी साल के पहिला तिमाही में 13.55 फीसदी कम रहल.\nकराधान मसला पर वोडाफोन के राहत देत सुप्रीम कोर्ट आयकर के दावा खारिह कर दिहलसि जवना में वोडाफोन से 11,218 करोड़ रुपिया कर माँगल गइल रहे.\nभारत-आसियान व्यापार 2012 में 70 अरब डॉलर के रही.\nपूर्वोत्तर राज्यन के विकास खातिर विश्व बैंक से 13 करोड़ डॉलर के करजा मिलल.\nशेयर बाजारों में शुक का दिने तेजी रहल आ सेंसेक्स 95 अंक ऊपर बंद भइल.\nबिहार सरकार का लगे बिजली, सीमेंट अउर खाद्य प्रसंस्करण समेत अनेके उद्योगन खातिर छह सौ से अधिका निवेश प्रस्ताव आइल बा.\nआईटीसी के तिमाही शुद्ध लाभ 22.4 फीसदी बढ़ल.\nसॉफ्टवेयर कम्पनी विप्रो लिमिटेड के मौजूदा कारोबारी साल के आखिरी तिमाही में कुल आय में मामूली वृद्धि होखे के उमेद बा.\nअमेरिका के वार्षिक महंगाई दर 2007 के बाद सबले अधिका बढ़ल.\nफिल्म समीक्षक निखत काजमी के निधन हो गइल. ऊ ब्रेस्ट कैंसर के मरीज रहली.\nअभिनेत्री लारा दत्ता आ टेनिस स्टार महेश भूपति का घरे शुक का दिने बेटी के जनम भइल.\nअभिनेत्री काजोल अपना वैवाहिक जीवन से बेहद खुश बाड़ी आ अपना दुनु बचवन का साथे बहुते खुश हाल बाड़ी. कहली कि इहे खुशहाली उनुका चेहरा पर चमकेला.\nनृत्य निर्देशक गीता कपूर के मानना बा कि अब लोग नृत्य निर्देशक के पेशा के ईज्जत करे लागल बा आ कुछ लोग नृत्य में करियर बनावल चाहऽता.\nअमिताभ बच्चन के कहना बा कि सत्तर के दशक के फैशन फेरु लवटि आइल बा.\nबॉलीवुड अभिनेता अर्जुन रामपाल टेलीविजन कार्यक्रम ‘लव2हेट यू’ के शूटिंग पूरा कर लिहले. एह शो में ऊ मशहूर हस्तियन आ ओह लोग से नफरत करे वालन के साक्षात्कार करीहन.\nबॉलीवुड मेगास्टार अमिताभ बच्चन अपना पिता आ मशहूर कवि हरिवंश राय बच्चन के कवितन के अपना आवाज में रिकार्ड करवइहे.\nकलमाडी के चाहीं कि भारतीय ओलम्पिक संघ के अध्यक्ष पद से इस्तीफा दे देसु. कहले खेल मंत्री अजय माकन.\nकपिलदेव के कहना बा कि मौजूदा समय में हमहन के भारतीय टीम के साथ देबे के चाहीं.\nरणजी ट्रॉफी के फाइनल के दुसरका दिन के खेल खतम होखे ले विनित सक्सेना दोहरा शतक बना लिहले आ राजस्थान के दू विकेट का नुकसान पर 404 रन हो गइल.\nअंतर्राष्ट्रीय क्रिकेट परिषद हिमाचल प्रदेश के धर्मशाला में स्थित हिमाचल प्रदेश क्रिकेट एसोसिएशन (एचपीसीए) स्टेडियम को अंतर्राष्ट्रीय मैच के मेजबानी करे लायक मान लिहलसि.